Андалус фатҳи Қисм 5 - IslamHouse.com\nАндалус фатҳи Қисм 5 ()\n“Андалус фатҳи” номли силсиланинг ушбу бўлими қуйидаги мавзуларни ўз ичига олади: -\tИшбилия, Эсиха ва бошқа шаҳарлар фатҳи; -\tМусо ибн Нусайрнинг юришлари; -\tАбдулазиз ибн Мусонинг юришлари;\nИшбилия, Эсиха ва бошқа шаҳарлар фатҳи\nМусо ибн Нусайр Андалусда\nМусо ибн Нусайрнинг юришлари\nАбдулазиз ибн Мусонинг юришлари\nИкки қаҳрамон — Мусо ва Ториқнинг учрашуви\nЎтган суҳбатимизда Ислом тарихининг энг чароғон кунлари, энг бахтиёр онлари бўлган тарих саҳифалари узра сайр қилган бўлдик. Ториқ ибн Зиёд Андалус насронийлари устидан бемисл, беназр ғалаба қозонди. Бу жангда мусулмон аскар уч минг шаҳид берган бўлсада, бу Ториқ ибн Зиёднинг ҳам, мусулмон аскарнинг ҳам шаштини пасайтирмаган эди. Билъакс мусулмон аскар фурсатни қочирмай, шаҳар ортидан шаҳарларни бирин-кетин фатҳ қилиш-да давом этди. Улар Ишбилия шаҳрига йўнал-дилар, бу шаҳар Андалуснинг жанубида жой-лашган шаҳарларнинг энг каттаси эди. Бу ўринда Пайғамбаримиз соллаллоҳу алайҳи ва салламнинг: «Бир ойлик масофадан (душманла-рим қалбига тушажак) қўрқув билан нусрат-ландим», деб хабар берган ҳадисларининг натижаси кўрилди. Ишбилия халқи жангу-жадалсиз шаҳар дарвозаларини очиб бериб, жизя тўлашни зиммаларига олишди.\nШундан сўнг, Ториқ ибн Зиёд Эсиха шаҳрига қараб йўл олди. Бу минтақа ҳам Андалуснинг жанубида жойлашган шаҳарлардан биридир. Эсиха халқи ҳимояланиш йўлини танлаб, уруш учун қўшин ҳозирлай бошлади. Мусулмонлар Эсиха сари юришлари давомида олдиларидан чиққан бир қатор шаҳарларни фатҳ қилдилар. Жумладан, Сидония шаҳри бир муддат қамалдан сўнг фатҳ қилинди, сўнгра Морон ва Кармона шаҳри ишғол қилинди. Сўнгра мусулмонлар Эсихада насронийлар қуввати билан тўқнашди. Улар ўртасида ашаддий жанг содир бўлди. Бу уруш гарчи Барбате водийсида юз берган жангга нисбатан кичикроқ бўлсада, анча ашаддий тус олган ва уруш авжига чиққан эди. Тарихшунослар хабар беришича, мусулмонлар бу жанг маъракасидан кейин унинг каби қаршиликка учрамадилар. Урушда насронийлар енгила бошлади ва уруш ниҳоясига етар-етмас мусулмонлардан омонлик сўраб, сулҳ тузиш ва жизя тўлашни маъқул топишди.\nМусулмонларга қарши туриб, уруш йўли-ни танлаган халқнинг оқибати билан, шаҳарни сулҳ ва жизя бериш эвазига таслим қилганнинг оқибати айрича бўлади. Мусулмонлар маълум бир жойни урушиб фатҳ қилсалар, ўша шаҳар ёки мамлакатдаги нарсаларга эга бўлиш билан ҳукуматни ҳам қўлга оладилар. Бордию, шаҳар ёки мамлакат сулҳ тузиб, жизя бериш йўлини ихтиёр қилса, мусулмонлар фақат жизянигина олиб, мамлакат ва ҳукуматни шаҳар аҳлига топшириб кетадилар.\nТориқ ибн Зиёд Эсиха шаҳрининг ишини ҳал қилиб бўлгандан сўнг, асосий аскарни олиб ўша пайтларда Андалуснинг пойтахти бўлган Толедо шаҳрига йўналди. Ториқ айни замонда жанубий минтақадаги бир нечта шаҳарларга сарийялар сафарбар қилди. Жумладан, Қур-туба шаҳрига Муғис Румий бошчилигида етти юз суворийдан иборат сарийя жўнатилди. Муғис бошлиқ сарийя оз бўлишига қарамай, Қуртубадек қувватли шаҳрини ортиқча машақ-қатсиз фатҳ қилишга муяссар бўлди. Қуртуба шаҳри 711 йил август (ҳижрий 92 йил шаввол) ойида фатҳ қилинди.\nШунингдек, Ториқ ибн Зиёд Малага шаҳрига бошқа, Эльвирияга яна бошқа бир сарийя жўнатди. Мусулмон сарийя Гранада шаҳ-рини қуршаб олиб, охир оқибат фатҳ қилди. Мурсия шаҳри ҳам фатҳ қилинди, Ориуэла шаҳри эса, сулҳ йўлини тутди. Малага минтақа-сига юборилган сарийя уни фатҳ қилиб, Эльвирияга йўлланган гуруҳ билан бирлашиб, Ориуэла минтақасидаги Тудмир шаҳрига йўнал-ди. Яъни бундан маълум бўладики, Ториқ ибн Зиёд жанубий шаҳарларга уч гуруҳ сарийя жўнатган эди.\nТориқ ибн Зиёд пойтахт Толедога қараб кетиш асносида зўр қўрғонли Жайян шаҳрини фатҳ қилди.\nМусо ибн Нусайр Ториқ ибн Зиёдга Жайян ва Қуртуба шаҳарларидан ўтмасликни ва пойтахт Толедони фатҳ қилишга шошилмас-лигини тайинлаган эди. Сабаби, Мусо ибн Нусайр адади тўққиз мингдан кўп бўлмаган мусулмон аскарнинг насронийлар қуршовида қолиб кетишидан ҳадиксираган эди.\nТоледо шаҳри ўша пайтлар Готларнинг пойтахти бўлиб, Иберия яриморолининг мар-казида жойлашган шаҳар эди. У ҳозирги кундаги Испаниянинг пойтахти Мадриддан 91км жануби-ғарбда жойлашган бўлиб, бир сўз билан айтганда насронийларнинг шаҳарлари орасида энг мустаҳкам қўрғонлиси эди. Бу шаҳар шимол, шарқ ва ғарбдан тоғлар билан ўралган бўлиб, бир жануб томонигина очиқ, бироқ шаҳарга кириш қисми бўлган бу тарафда улкан қўрғон бор эди. Ториқ ибн Зиёд Мусо ибн Нусайрнинг амрига хилоф ўлароқ ўз райига эргашиб, Толедони фатҳ қилишга бел боғлади. У Толедо сафарини тўсувчи бирор ғовни ёки муаммони кўрмади ва насронийларнинг заифлик давридан фойдаланмаса, бундай зўр «тиш-тирноғигача» зирҳланган шаҳарни фатҳ қилиш ўта машаққатли эканини тушуниб етган Ториқ ибн Зиёд, Толедо сари ҳужумга ўтди. Тўғри бу ўринда Ториқ ўз амири Мусога итоат қилмай хато қилди. У кўриб, билиб тургани учун вазиятни Мусодан кўра тўғри баҳолаган бўлсада, бу ҳақда амири Мусо билан маслаҳат қилиши лозим эди. Лекин, бахтга қарши ундай бўлмади, Ториқ ўз фикри билан Толедога юришни маъқул кўрди. Бу хабар Мусо ибн Нусайрга етиб келди, бироқ у масофанинг узоқлиги сабаб Ториқни дастаклай олмасди. Ториқ Толедога етиб келган-да Оллоҳнинг марҳамати илоҳийси унга кулиб боқди, мустаҳкам қўрғонли Толедо халқи шаҳар дарвозаларини ланг очиб бериб, жизя беришни зиммаларига олишди. Ториқ ибн Зиёд жангу-жадалсиз шаҳарга кирди.\nСўнгра Ториқ ибн Зиёд шимолга юришда давом эттирди. У қочиб қолган насронийлар ортидан Кастилия, Леон минтақаларидан ўтиб, шимоли-ғарбий ҳудудда жойлашган Галисия тоғларига қадар етиб борди. Астурия тоғларини ошиб ўтиб, Бискай кўрфазигача етиб борди, бу минтақа Ториқ фатҳ қилган ерларнинг сўнгиси бўлган эди. Сўнгра Ториқ Толедога қайтди.\nТориқ ибн Зиёднинг ҳамласи 711 йил 2 май (ҳижрий 92 йил 5 ражаб) ойидан бошлаб, 713 (94 ҳижрий) йилда Мусо ибн Нусайр билан учрашгунича давом этди. Келинг бу даврни хотирлаб олайлик:\nТориқ дастлаб Мағрибдаги Сеута портидан йўлга чиқиб, Жабал Ториқ бўғозидан ўтиб, Жабал Ториқ тоғига келиб тушди ва Жазиратул Хазрода Тудмирнинг қўшини устидан, Барбате водийсида Родерикнинг лашкари устидан (ҳижрий 92 йил рамазон-шаввол ойиларида) ғолиб бўлди. Сидония, Морон, Кармонани фатҳ қилиб, Ишбилияда сулҳ тузди ва Эсихада готлар устидан ғалаба қозонгандан сўнг, шу ердан: Қуртуба, Гранада, Малага, Эльвирия, Ориуэла минтақасига сарийя-лар йўллади. Сўнгра Ториқ ибн Зиёд Жайян, Толедо, Кастилия, Леон, Галисия, Астурия минтақаларини фатҳ қилиб, 93/711 сананинг охирларида яна Толедога қайтди.\nТориқнинг Мусо ибн Нусайр билан кўришгунича бўлган фатҳлари бир йил ичида, ҳатто бир йил ҳам эмас, бир неча ойларда содир бўлганди. Унинг Толедо шаҳрини зулқаъда ойида фатҳ қилганлигини эътиборга олсак, қолган минтақаларга кетган муддатни билиб олсак бўлади.\nШу аснода Ториққа Мусонинг хабари келди. Унда Мусо ибн Нусайр Толедо шаҳрига етиб келгунига қадар, ҳарбий юришни тўхтатиб, кутиб туриши уқтирилган эди. Мусо ибн Нусайр Ториққа ҳасад қилгани ва Андалус фатҳини Ториққагина нисбатланиб қолишидан қўрққани учун Ториқни тўхтатмаган эди. Балки у Ториқнинг ёнига тезроқ ёрдамга бориш керак, деб билди. Чунки Ториқ қисқа замон ичида бегона юртда катта ҳудудларни ишғол қилган ва анчагина ичкарига кириб борган эди, лекин орқада қолган минтақалар бехавотир ҳамда барқарор эмасди. Насронийлар мусулмонлар-нинг озлигидан ва мадад келмаётганидан фойдаланиб, уларни ўртага олиб қириб ташлашлари эҳтимоли йўқ эмасди. Моҳир саркарда, тажрибали қўмондон Мусо бу каби ҳолатни Шимолий Африка ерларини фатҳ қилиш жараёнида кўрган ва тажриба ҳосил қилган эди. У Ториқнинг янги жойларни фатҳ қила олмаслигидан эмас, орқада қолган минта-қалардан кўнгли хотиржам бўлмаганидан уни ҳамладан тўхташига буйруқ берган эди. Шунингдек, Ториқнинг иймонига Мусо ибн Нусайр сабаб бўлган эди. Бошқа жиҳатдан қараганда Ториқ ибн Зиёд Мусонинг хизматида эди, шундай экан Ториқнинг хайрли ишларида Мусо ибн Нусайр тенг шерик (Ториқ не қадар савобга эга бўлса, Мусо ҳам ўшанчалик ажр олар) эди.\nТориқ ибн Зиёд билан Мусо ибн Нусайр ўртасидаги воқеаларни тарихшунос ал-Ҳажжий қуйидагича хабар беради: Ториқ ибн Зиёд ҳар бир ишни бошлиғи Мусодан сўраб, бамаслаҳат қилиб, унинг кўрсатмасига биноан амалга оширар эди. Ториқнинг Барбате водийсидаги жангдан олдин Мусодан мадад сўраганини ёдингизга олинг. Ториқ фатҳ қилган жойлари ва юриш қилмоқчи бўлган минтақалари ҳақидаги маълумотларни Мусога хабар бериб турганини тарихшунос Ибн Кардабус шундай баён қилади: «Мусога Ториқнинг мактуби етиб келди, Мусо (ўша пайтдаги халифа) Валидга у ҳақда мактуб йўллади».\nАндалус ўлкасига борганидан чамаси бир йилдан сўнг, Ториқнинг аскарлари фатҳ қилган шаҳар ва қишлоқларга тарқалиб кетди, бир қисми эса шаҳид бўлди. Шунда Ториқ аскари-нинг озлигидан фойдаланиб насронийлар ҳамла қилишидан ва мағлуб бўлишидан чўчиб, Мусодан ёрдам сўраб мактуб йўллади. Бу хабарни олган Мусо ибн Нусайр Ториқни огоҳлантириб, фатҳ қилишда шошилмасликни таъкидлаб, Толедо шаҳридан ёки ундан кейин тўхтаб, кутиб туришни амр қилди.\nМусо сафар тайёргарлигини бошлаб юборди. Андалус ўлкасида Оллоҳ йўлида жанг бўлишини эшитган мусулмонлар машриқу-мағрибдан етиб келишни бошлади, Мусо ибн Нусайр 18 минг қўшин тўплади. Ториқнинг аскари асосан барбарлардан иборат бўлган бўлса, бу 18 минг аскар Яман, Ҳижоз, Шом, Ироқ ва бошқа жойлардан келган араблардан ташкил топган эди.\nМусо катта ўғли Абдуллоҳни Шимолий Африкага (пойтахт Қайравонга) волий этиб тайинлаб, ўзи 18 минг аскар билан 712 йил апрел (ҳижрий 93 йил ражаб) ойида Африкадан Андалус сари йўлга чиқди. У Жабал Ториқ бўғозини шу йилнинг рамазон ойида кесиб ўтди. Аммо унинг Жабал Ториқ бўғозининг қайси қисмидан ўтганлиги борасида тарихчилар орасида ихтилоф бор. Улардан кўпчилиги Сеутадан, яъни унинг яқинидаги «Жабал Мусо» деб аталган жойдан Жабал Ториқ томон кесиб ўтган, дейдилар. Бу мантиқан тўғри, чунки бу жой бўғознинг энг тор қисмидир. Яна баъзилар Танжердан Жазиратул Хазрога томон кесиб ўтган, дейдилар.\nМусо ибн Нусайр аскарларни денгиздан олиб ўтишда фойдаланган кемаларнинг барчаси мусулмонларники бўлган, бу эса юқорида зикри ўтган Ториқнинг кемалари мусулмонларга тегишли бўлган ва бир қисминигина ижарага олган, дегaн фикримизга яна бир далилдир.\nМусонинг қўшини сафида араблар ҳам, барбарлар ҳам, шунингдек, Мунайзир Ифриқий исмли бир саҳобий ва бир қанча тобеъинлар ҳам бор эди. Мусо ибн Нусайр катта ўғли Абдуллоҳни Африкага волий қилиб қолдирган ва икки ўғли Абдулазиз ва Абдулаълони ўзи билан олган эди. У Андалус ўлкасига ўтиб, кемаларни муносиб ерга жойлаштирди, бу жой шундан эътиборан «Марса Мусо» номи билан аталиб қолди.\nМусо Жазиратул Хазрога келиб, ҳарбий режани чизмасдан ва масжид бино қилмасдан бурун юришни бошламади. Бу масжид денгиз соҳилига яқин ерда жойлашган бўлиб, масжидул-ройаат номи билан аталди. Мусонинг йигирмадан ортиқ байроғи бўлгани зикр қилинади. Андалусга етиб келган Мусо, юз беришини тахмин қилган ҳодисага гувоҳ бўлди. Жангу-жадалсиз сулҳ йўлини танлаб, жизя беришга рози бўлган Ишбилия шаҳри Ториқ ибн Зиёд Толедога йўл олиши билан аҳдларини бузиб, Ториқнинг ортидан зарба бериш учун тайёргарликни бошлаб юборган эди. Мусо Ишбилияга йўл олди. У йўл асносида Сидонияни янгидан фатҳ қилди ва бу Мусо ибн Нусайрнинг Андалус ўлкасидаги дастлабки фатҳ қилган шаҳри эди. Сўнгра мусулмон аскар Кармона шаҳрига йўл олди, бунинг сингари мустаҳкам қўрғонли ва қамал ёки уруш қилиш ноқулай бўлган шаҳар йўқ эди. Мусо зўр ҳийла ишлатди, насроний Жулианнинг одамларини гўё талофат кўрган лашкарнинг қолган қисми қиёфасида шаҳарга киргизди. Кечаси улар шаҳар давоза-сини Мусо ибн Нусайрга очиб бердилар. Мусо аскари билан шаҳарга кириб, уни фатҳ қилди.\nСўнгра Мусо Ишбилияга етиб келиб, уни қуршаб олди. Бу шаҳар Андалусдаги энг катта шаҳарлар жумласидан бўлиб, муҳташам бино-лари, қадрият ва ёдгорликлари билан машҳур эди. Готлар замонида подшоҳнинг қасри шу шаҳарда жойлашган бўлиб, Барбате водийси-даги мағлубиятларидан сўнг, подшоҳ аъёнлари Толедо шаҳрига кўчган эди. Лекин дин арбоб-лари ҳануз Ишбилияда эдилар. Улар қаттиқ қаршилик қилдилар, қамал ҳам бир неча ой давом этди. Сўнгра Оллоҳ таоло бу шаҳар фатҳини Мусога ҳадя қилди. Шаҳарнинг нотавон кишилари Бага шаҳрига қочиб қолишди. У ерда бир талай яҳудийлар ҳам бор эди. Мусо уларни ўртага йиғиб, уларга бир неча кишини бошлиқ қилди.\nСўнгра Мусо шимолга қараб юрди, маълумингизки Ториқ шимоли-ғарбга юрган эди. Мусо Андалус фатҳини том қилишни қасд қилган эди. У Мерида шаҳрига йўл олди. Мерида шаҳри тарихий шаҳар бўлиб, милоддан олдин 25-санада румликлар томонидан бунёд қилинган ва Андалуснинг пойдевори бўлган шаҳарлардан бири эди. Шунингдек, аввалги подшоҳларнинг баъзилари бу шаҳарни ўзларига макон тутган ҳамда тарихий ёдгорликлар, қасрлар, фабрикалар ва ҳашаматли канисалари бўлган шаҳар эди. Шаҳар қўрғонини тарих-шунослар таъбири билан айтганда: «Девор-лардан иборат бўлиб, унга ўхшаши қурил-маган» эди. Шаҳарнинг ҳамма томони шу девор билан ўралган бўлиб, бир нечта миноралари бор эди. Деворнинг эни, ўша пайтлар 12 зироъ (яъни 6,5 м), баландлиги 18 зироъ (яъни 9,75 м) эди. Готлар мағлубиятга учрагандан сўнг, турли минтақалардан бу шаҳарга тўпланган ва анча-гина қувватга эга бўлган ҳамда ҳимоя ва эҳтиёт чораларини кўриб қўйишган эди.\nМусо ибн Нусайр Мерида шаҳрини қамал қилди. Готлар жон-жаҳдлари билан қаршилик қилишди, улар мустаҳкам девор ортидан бир мил ёки ундан ҳам узоқроқ масофадан мусулмонларни қарши олиб, шиддатли жанг қилишди. Шаҳар қамали ва икки тараф орасидаги жанг бир неча ой, яъни 713 йил 30 июн (ҳижрий 94 йил рамазон) ойигача давом этди, сўнгра Мусо билан Гот ҳарбийлари орасида сулҳ мулоқоти бошланди. Готлар таслим бўламиз ва жизя берамиз, дея таклиф қилдилар. Мусо таклифни қабул қилиб, шаҳар халқига ҳақиқий омонлик берди. Шу йилнинг рамазон ҳайити (ийдул-фитр) куни шаҳар дарвозалари очиб берилди. Мусулмонларга бу кун қўшалоқ байрам бўлган эди. Мусулмонлар бултурги рамазон ҳайитини Барбате водийси ғалабаси билан қаршилаган бўлсалар, бу санани Андалус пойдеворларидан бири бўлган мустаҳкам қўр-ғонли шаҳар фатҳи билан кутиб олдилар, субҳоналлоҳ! Қамалнинг қанча муддат давом этганлиги тарих китобларида аниқ зикр қилинмаган, лекин тарихчи ал-Ҳажжий: Мерида шаҳри 6 ой атрофида қамал қилинган бўлиши керак, дейди.\nМусо ибн Нусайр Мерида шаҳрини қамал қилиб турган онда ўғли Абдулазизни бир гуруҳ аскар билан Ишбилия сари сафарбар қилди. Бунинг сабаби, Мусога Ньебла ва Бага шаҳар-ларида жон сақлаб қолган Гот аскарлари бир-лашиб, Мусонинг Мерида қамали билан банд-лигидан фойдаланиб, Ишбилия шаҳридаги мусулмон гуруҳга ҳужум қилгани ва у ердаги мусулмонлар устидан ғолиб бўлгани хабари келган эди.\nТудмир, Ишбилия ва бошқа шаҳарлар фатҳи\nАбдулазиз ибн Мусо Ишбилиядан олдин Тудмир минтақасини ишғол қилди. Тудмир минтақаси номи унинг ҳокими Теодомиро Эргобадо шарафига қўйилган эди. Дастлаб бу минтақа ҳокими Тудмир ибн Абдус Абдулазиз ибн Мусога бўйсунмай, уруш эълон қилди. Икки тараф ўртасида Ўртаер денгизи соҳилида Картахена деган жойда уруш бошланди, бу уруш мусулмонларнинг фойдасига ҳал бўлиб, насро-ний ҳоким Тудмир айни минтақадаги Ориуэла шаҳрига қочиб қолди. Ва охир оқибат Тудмир минтақаси 713 йил апрел (ҳижрий 94 йил ражаб) ойида сулҳ йўли билан фатҳ қилинди. Сўнгра Абдуазиз ибн Мусо Ишбилияни янгидан фатҳ қилди, сўнгра Бага ва Ньебла шаҳарларини фатҳ қилди. Бундан кейин у Андалуснинг ғарбига, яъни ҳозирги кундаги Португалия сари равона бўлди. У Лиссабон шаҳрига етиб келиб, уни ҳам фатҳ қилди. Абудазиз ибн Мусо саноқли муддатда Иберия яриморолининг ғарбини тўлиқ ўз ҳукмига бўйсундирди. Шунга кўра, Португалиянинг фотиҳи Абдулазиз ибн Мусо ибн Нусайр ҳисобланади.\nМусо ибн Нусайрнинг босиб ўтган йўли (ҳижрий 93–94 йил рамазондан зулқаъдагача): Сеутадан Жабал Ториқ бўғозини кесиб ўтиб, Жазитарул Хазрога, ундан Сидония, Кармона, Ишбилия, Леванта, Меридани фатҳ қилиб, (Мерида қамали асносида) шу ердан ўғли Абдуазизни Ньебла, Бага, Ишбилия, Альпера, Малага, Картахена, Ориуэла ва бошқа жойларга жўнатди, у мазкур жойларни ва Иберия ярим-оролининг ғарбини фатҳ қилди. Сўнгра Мусо Талаверага, ундан кейин Толедога келди.\nМусо ибн Нусайр 713 йил август (ҳижрий 94 йил зулқаъда) ойининг бошларида Толедо шаҳрига қараб йўлга чиқди. У эҳтиёт шарти Ториққа мактуб йўллади, унга кўра Ториқ бир гуруҳ аскари билан Мусони кутиб олишга чиқиши керак эди. Мусо Талавера шаҳри яқинида ал-Маъраз деб аталган водийга келиб, шу кенг водийга лагер қурди. Ториқ ибн Зиёд билан ўша ерда учрашди. Талавера шаҳри Толедо шаҳридан 150км ғарбда жойлашган. Улар учрашгандан сўнг, Мерида-Саламанка йўлидан тўғри Толедога йўл олишди.\nБу ўринда баъзи тарихчилар Мусо ибн Нусайр Ториққа нисбатан қўпол муомалада бўлиб, уни қаттиқ койиганини, ҳатто қамчи билан ургани-ю, қамаб қўйиб ўлдиришга ҳаракат қилгани каби мантиққа тўғри келмайдиган сўзларни айтишган. Аслини олганда бу воқеа содир бўлмаган, дейди доктор Сиржоний.\nБиз эса, юқоридаги воқеага бир тарафдан қўшилмасак, бошқа жиҳатдан барча ривоят-ларни тўлиқ инкор ҳам қилмаймиз. Маълумин-гизки, Мусо Ториққа шошилмасликни ва Қурту-бадан ёки Жайяндан ўтмаслигини маслаҳат бериб, қаттиқ тайинлаган эди. Ториқ эса, Толедо ва ундан нарига ўтиб кетиб, амирига итоат-сизлик қилган эди. Мусо унинг мана шу иши сабабли унга танбеҳ берган, холос, десак шояд муносиб бўлса. Бу борада тарихчи Ибн Шаббот шундай дейди: «Ториқ Мусога пешвоз чиқиб, уни кутиб олди. Мусо уни айблаб: Нима учун менинг кўрсатмамсиз бунча ичкарига кириб кетдинг, деди». Шунда Ториқ ўша пайтдаги вазиятни, қилиниши лозим деб билган ишларни қилганини айтиб, узрини баён қилди. Мусо ибн Нусайр унинг узрини қабул қилди.\nАгар Мусонинг Андалусга келишига сабаб Ториққа нисбатан қалбида туйган ҳасади бўлганда эди, биринчидан, Мусо Бартбате водийсидаги беназир ғалабани эшитган заҳоти йўлга отланган бўларди, лекин унинг мақсади Ислом динини тарқатиш ҳамда Ториқни дастаклаш бўлгани учун, бир йил мобайнида қўшин ҳозирлади. Иккинчидан, Мусо Андалусга ўтибоқ тўғри Ториқнинг ёнига борган бўларди, лекин воқеликда эса, у Ториқ фатҳ қилган жойлардаги исёнчиларни бостириб, Ториқ қадам босмаган ерларни фатҳ қилди ва Андалусга келганига бир йилдан ошгандан кейингина Ториқ билан кўришди. Ториқ ҳам бу орада унинг буйруғига биноан Толедо шаҳрида уни кутиб турди. Учинчидан, улар роппа-роса икки йил, яъни 711 йилнинг июл ойидан, 713 йилнинг августигача кўришмаган эдилар. Бунча айрилиқдан сўнг, яна дийдор кўришиш насиб қилган икки мусулмон биродар орасидаги қайноқ туйғуларни таърифлашнинг ҳожати бўлмаса керак!\nМусо ва Ториқ 713 йил (ҳижрий 94 йил зулқаъда-зулҳижжа ойлари) кузда Толедога етиб келишди. Улар куз ва қиш фаслларида сафларни тартиблаб, ҳарбий режани чиздилар. Бироз ҳордиқ чиқариб, келажак фатҳлар учун куч йиғдилар. Бу орада Мусо ибн Нусайр ўша пайтдаги халифа Валидга вазиятни баён қилиб мактуб йўллади. Баҳор фаслида мусулмон аскар Андалуснинг шимолига қараб юришни бошлади.\nАл-Ҳажжий "Тарихул андалус" (63-бет).\nАл-Ҳажжий "Тарихул андалус" (63-бет) Ибн Шабботдан нақл қилган.\n"Ахбару мажмуъа" (19-бет), Ибн Изарий "Ал-баян ал-муғриб" (2/8), Ал-Мақаррий "Нафҳут-тийб" (1/260).\n"Ахбару мажмуъа" (19-бет), Ал-Мақаррий "Нафҳут-тийб" (1/260, 261), Ҳусайн Муънис "Фажрул Андалус" (72-бет), Суҳайл Тоқуш "Тарихул муслимийн фил андалус" (41-бет).\nАл-Мақаррий "Нафҳут-тийб" (1/260–261, 263–264, 3/12).\nАл-Мақаррий "Нафҳут-тийб" (1/261).\nАл-Мақаррий "Нафҳут-тийб" (3/12).\nАл-Мақаррий "Нафҳут-тийб" (1/260–261), Ибнул Хотиб "Ал-иҳатоту фи ахбари ғорнато" (1/101).\nАбдуллоҳ Анан "Давлатул ислам фил Андалус" (1/50).\nАл-Ҳажжий "Тарихул андалус" (65-бет).\nИбн Касир "Ал-бидаяту ван-ниҳоя" (9/99), Ибн Холдун "Тариху Ибн Холдун" (4/117), Ал-Мақаррий "Нафҳут-тийб" (1/223).\n"Ахбару мажмуъа" (23, 24-бет), Ал-Мақаррий "Нафҳут-тийб" (1/264–265).\nАбдуллоҳ Анан "Давлатул ислам фил Андалус" (1/51).\nАл-Мақаррий "Нафҳут-тийб" (1/264–265), Ҳимярий "Ровзул миътар" (179-бет).\nҲимярий "Ровзул миътар" (179-бет).\nАл-Ҳажжий "Тарихул андалус" (66-бет).\n"Ахбару мажмуъа" (24-бет), Ал-Мақаррий "Нафҳут-тийб" (1/269).\nҲусайн Муънис "Фажрул Андалус" (79-бет).\nСиржоний "Қиссатул-андалус" (70-бет).\nАл-Ҳажжий "Тарихул андалус" (68-бет) Ибн Кардабусдан нақл қилган. Ибн Холдун "Ал-иъбар" (4/254).\n"Ал-имамаҳ вас-сиясаҳ" (фи тарихи ифтитаҳи андалус) (140 -бет), Ҳусайн Муънис "Фажрул Андалус" (89-бет), Суҳайл Тоқуш "Тарихул муслимийн фил андалус" (92-бет).\nАл-Ҳажжий "Тарихул андалус" (68-бет).\n"Ахбару мажмуъа" (24-бет).\nАл-Мақаррий "Нафҳут-тийб" (1/277).\nАл-Мақаррий "Нафҳут-тийб" (1/269), Ибн Изарий "Ал-баян ал-муғриб" (2/12), Ал-Ҳажжий "Тарихул андалус" (69-бет) Ибн Шабботдан нақл қилган.\nҲимярий "Ровзул миътар" (75-бет) Ал-Мақаррий "Нафҳут-тийб" (1/286).\nАл-Мақаррий "Нафҳут-тийб" (1/271), Ибн Холдун "Ал-иъбар" (4/254).\n"Истийъаб" (4/1485) (2571-рақам), Ибнул Абар "Ат-Такмилату ликитаби ас-сила" (2/731) (1847-рақам), Ал-Мақаррий "Нафҳут-тийб" (1/277–278) (3/ 5-6ет).\nИбнул Фарозий "Тариху уламаил-андалус" (1/122, 125, 212, 310) (383, 391, 633, 915-рақам), Ибнул Абар "Ат-Такмилату ликитаби ас-сила" (1/282) (755-рақам), Ал-Мақаррий "Нафҳут-тийб" (1/278–279, 287–288, ) (3/ 6–12).\nАл-Мақаррий "Нафҳут-тийб" (1/277), Ал-Ҳажжий "Тарихул андалус" (71-бет) Ибн Шабботдан нақл қилган.\nИбнул Қутийя "Тариху ифтитаҳул-андалус" (35-бет). "مرساة" кема тўхтайдиган ва уни боғлаб қўядиган жой маъносини билдиради. "Ан-наъим" ро ҳарфи боби, (307-бет).\nМуҳаммад ибн Абдулваҳҳоб Ғассоний "Риҳлатул вазир фи ифтикакил асир" (111-бет), Ҳусайн Муънис "Тарихул жўғрофийя вал жўғрофиййин фил-андалус" (28-бет), Ал-Ҳажжий "Тарихул андалус" (73-бет), Ҳусайн Муънис "Фажрул Андалус" (91-бет).\nҲимярий "Ровзул миътар" (75-бет), Ал-Ҳажжий "Тарихул андалус" (73-бет)."رايات" байроқлар деган сўзга нисбатланган.\nАл-Ҳажжий "Тарихул андалус" (73-бет).\nИбн Изарий "Ал-баян ал-муғриб" (2/13), Ал-Мақаррий "Нафҳут-тийб" (1/269).\nИбн Изарий "Ал-баян ал-муғриб" (2/13), Ал-Мақаррий Ибн Ҳаййондан нақл қилган "Нафҳут-тийб" (1/269), "Ахбару мажмуъа" (15, 16-бет).\nИбн Изарий "Ал-баян ал-муғриб" (2/14), Ал-Мақаррий Ибн Ҳаййон ва бошқалардан нақл қилган "Нафҳут-тийб" (1/269).\nАл-Мақаррий "Нафҳут-тийб" (1/269–270), Ҳусайн Муънис "Фажрул Андалус" (92-бет), "Ахбару мажмуъа" (26-бет).\n"Ал-ҳулал ас-сундусия" (1/89, 172), "Тарихул муслимин ва асариҳим фил-андалус" (95-бет).\nАл-Мақаррий "Нафҳут-тийб" (1/270), (1/138, 139), Ҳимярий "Ровзул миътар" (6, 175–176-бет).\n"Сифатул андалус" (182-бет), Ҳимярий "Ровзул миътар" (176-бет), Ал-Ҳажжий "Тарихул андалус" (76-бет) Ибн Шабботдан нақл қилган.\nАл-Ҳажжий "Жўғрофийятул андалус ва уврубба" (119-бет) китобидан нақл қилган, "Тарихул андалус" (76-бет).\nАл-Мақаррий Ибн Ҳаййондан нақл қилган "Нафҳут-тийб" (1/270).\n"Ахбару мажмуъа" (16-бет).\nИбн Изарий "Ал-баян ал-муғриб" (2/15).\n"Ахбару мажмуъа" (16-бет), Ал-Мақаррий "Нафҳут-тийб" (1/270), Ибн Изарий "Ал-баян ал-муғриб" (2/15), Ҳусайн Муънис "Фажрул Андалус" (93, 442-бет).\nАл-Ҳажжий "Тарихул андалус" (78-бет).\n"Ахбару мажмуъа" (18-бет), Ибн Изарий "Ал-баян ал-муғриб" (2/15).\nАл-Ҳажжий Ҳимярийдан нақл қилган "Тарихул андалус" (78-бет).\nАл-Ҳажжий Ҳимярийдан нақл қилган "Тарихул андалус" (80-бет).\nАл-Ҳажжий "Тарихул андалус" (82-бет).\n"Тарихул муслимин ва асариҳим фил-андалус" (109-бет).\nСиржоний "Қиссатул андалус" (71-бет).\nИбн Изарий "Ал-баян ал-муғриб" (2/16), Ал-Мақаррий "Нафҳут-тийб" (1/271), "Ахбару мажмуъа" (18-бет).\nАл-Ҳажжий "Тарихул андалус" (84-бет).\n"Ахбару мажмуъа" (26, 27-бет), Ибн Изарий "Ал-баян ал-муғриб" (2/16), Ал-Мақаррий "Нафҳут-тийб" (1/271).\nАл-Ҳажжий "Тарихул андалус" (86-бет), Сиржоний "Қиссатул-Андалус" (71-бет).\nАл-Ҳажжий "Тарихул андалус" (90-бет)Ибн Шабботдан нақл қилган.\nАл-Ҳажжий "Тарихул андалус" (90-бет).\nАл-Ҳажжий "Тарихул андалус" (87-бет)Ибн Шабботдан нақл қилган.\nҲижрий 92-йилнинг рамазон ойидан 94-йилнинг зулқаъдасигача.\nPDF - Андалус фатҳи (05) - 328.9 KB\nDOC - Андалус фатҳи (05) - 3.7 MB


Ўзбекистон ва Россия ўқитувчиларни тайёрлаш соҳасида ҳамкорлик алоқаларини ўрнатади\n2018.09.24 | Янгиликлар\nЎзбекистон ва Россия умумтаълим мактаблари учун ўқитувчиларни тайёрлаш соҳасида ҳамкорлик алоқалари ривожлантирилмоқда.\nМазкур масалада Халқ таълими вазирлиги раҳбарияти Россия делегацияси билан музокаралар ўтказди. Унда “Московский Дом соотечественников” ташкилоти директорининг биринчи ўринбосари Юрий Каплун, “Россотрудничество” ташкилотининг Ўзбекистондаги ваколатхонаси раҳбари Виктор Шулика, А.С.Пушкин номидаги рус тили давлат институтининг илм-фан бўйича проректори Михаил Осадчий ва Россиянинг Ўзбекистондаги элчихонаси бош маслаҳатчиси Сергей Соколовлар иштирок этди.\nУчрашув давомида томонлар Ўзбекистон ва Россия ўртасида таълим соҳасидаги ҳамкорлик алоқаларини янада ривожлантириш масалаларини муҳокама этдилар.\nТаъкидлаш жоизки, Ўзбекистонда ҳозирги кунда ўқитувчилар етишмайди, айниқса, бу ҳолат рус тилида таълим берилаётган мактабларда сезиларли даражада. Халқ таълим вазирлиги томонидан мазкур муаммони ҳал этиш мақсадида бир қатор чоралар кўрилмоқда.\nХусусан, учрашувда Халқ таълими вазирлиги ўзбекистонлик ўқитувчиларни тайёрлаш ва қайта тайёрлаш бўйича Россия олий ўқув юртлари билан ҳамкорлик алоқаларини ўрнатиш таклифини илгари сурди.\nМихаил Осадчий “Пушкин Институти” шерикчилик тармоғи доирасида ҳамкорлик қилишни таклиф этди. Бу эса малакали рус тили ўқитувчиларини тайёрлаш имконини беради.\nЎз ўрнида Виктор Шулика ҳар йили бир гуруҳ ўзбекистонлик ёшлар Россия олий ўқув юртларига таълим олиш учун юборилишлари ҳақида таъкидлади. У мазкур ҳамкорлик доирасида ўзбекистонлик ёшларни педагогика йўналишлари бўйича таълим олишга йўналтиришни таклиф қилди.\nТомонлар келгусида муваффақиятли натижаларга эришиш учун келгуси ҳамкорлик йўналишларини белгилаб олдилар.


Электоратга энг яқин бўғин | O'zLiDeP\nБекобод шаҳар “Тинчлик” МФЙ ҳудудида фаолият юритаётган O‘zLiDeP бошлангич ташкилотининг ҳисобот-сайлов йиғилишида мазкур қуйи буғин етакчиси Камола Турдиеванинг 2018 йилдаги фаолияти ва 2019 йилдаги иш режалари юзасидан ҳисоботи тингланди.\nЙиғилишда БПТни кучайтириш, депутатлар билан ҳамкорликда олиб бориладиган ишларда натижадорликка эришиш, партия аъзолари сафини кенгайтириш каби долзарб масалалар юзасидан фикр алмашилди.\n- Бошланғич партия ташкилотимиз 2005 йил очилган бўлиб, ҳозирда 28 нафар аъзони жипслаштирган, - дейди К.Турдиева. - Уларнинг кўпчилигини сиёсий жиҳатдан етук, ечимини кутаётган муаммолардан хабардор, электорат билан бевосита ишлашга қодир сафдошларимиз ташкил этади. Буни ўтган давр мобайнида БПТ томонидан одамларни ўйлантириб келаётган муаммоларни ҳал этишга қаратилган амалий ишлар самарасидан ҳам билиш қийин эмас.\nЙиғилишда кўпчилик овоз билан БПТ етакчиси К.Турдиевага қайта ишонч билдирилди.


Махсус рейд Наримондан Ўшнинг Отхонасига кўчди\n20 октябр 2021, Тошкент вақти: 18:26\nОтхонадаги ит катагидан бошпана топган ўзбеклар махсус рейд давомида яна зўравонликка дуч келди.\nЎшнинг Черёмушки мавзесига туташ Калинин кўчасида (Отхона) ҳам Қирғизистон ҳарбийларининг махсус операцияси бошланди. Гувоҳларнинг айтишича, душанба куни кечқурун иккита автобусда кириб келган қирғиз ҳарбийлари маҳалладаги барча ўзбек эркакларини олиб кетишган.\nОзодлик радиоси билан исми сир қолиши шарти билан гаплашган отхоналикларга кўра¸ қирғиз ҳарбийлари ўзларини ўта қўпол тарзда тутишган ва “сен ўзбеклар бу ерда нима қиляпсан, бор Ўзбекистонингга”, “менга қирғизча гапир” дея дўқ-пўписа қилишган.\n- Мана шу қўрғон деб номланган жой бор, отхона деб ҳам айтилади, илгари бу ерда отхона бўлган. Шу ерда 5000 га яқин Черёмушки мавзеидан келган қочқин шу ерда турган. Улар орасида касаллар бўлган. Черëмушки мавзеида яшаган аҳоли, қочқин ҳолатда шу ерга қочиб келганларга атайлаб ажратилган Россия, Қизил Хоч ҳамда Қизил ярим ой ташкилотлари халқаро жамиятлар томонидан ажратилган гуманитар ёрдамларни улар ўзларини машиналарига солиб, бу ердан олиб чиқиб кетдилар.\nОзодлик: Ака, кечирасиз улар деятганингиз кимлар?\n-Улар махсус қўшинлар, махсус отрядлар деб номланган қўшинлар шу ишни амалга оширди.\nОзодлик: Улар ҳарбий кийимдамиди?\n-Улар ўзлари келиб, мана шу ердаги ярадорларни ҳам машиналарига солиб, олиб кетиб қолди ҳозиргина. Шунингдек уйнинг эгаси, мана шунча одамга 5000 яқин одамга жой берган одамни калтаклаб, уни калтаклаган ҳолда, уйида бор қимматбаҳо нарсаларни олиб кетди. Уни, шунингдек “Мерседес” ҳамда ВАЗ 2107 русумдаги машинасини олиб кетдилар¸ дейди Отхонадаги рейд гувоҳларидан бири.\nШунингдек, ҳарбийлар ўзбек эркакларининг баъзиларини ечинтириб, ҳақорат қилишган. Калинин кўчасида жон сақлаётган юзлаб аёллардан олтин танқинчоқларини тортиб олишган.\n- Бизга мана бундай қилишди. У ерда итлар бор эдида. Ўша итлар бўшалиб кетди деб¸ беш-олти солдатлар итларни отаяпмиз, деб киришиб хотинларни у ëққа¸ бу ëққа нима қилиб қочганларимиз қочдик. Ҳаммамизни бир ерга тўплаб “Документларинг қани?” деди. “Куйиб кетди” дедик. Тўғрисини айтсак, биз уйи куйган одамлармиз. Бизлар шу ерда жон сақлаб ўтирган эдик. “Ҳамманг мана бу ëққа тўпланинглар” деб кейин сумкаларни ағдаришиб пулларни олишди¸ тилла тақинчоқларни олишди. “Документинглар қани?” деб сўраганда “Уйларга қўшилиб куйиб кетди” десак¸ “Ундай бўлса¸ Қирғизистонни бўшатиб қўйсанглар ҳам бўлаверади” дейишди.\nОзодлик: Бу аскарларми?\n- Ҳа. Военный формада келишди.\nОзодлик: Ҳарбий формада келганлар Қирғизистондан кетинглар дейишдими?\n- Полиция¸ милиция деб ëзилган формалар кийиб олишибди. Военный формада келишди. Битта-иккитасида шунақа ëзувлар ҳам бор эди. Атрофимизни ўраб катта машинада киришди булар. Бизни ҳеч қаëққа чиқаргани йўқ¸ даже туалетга ҳам сўраб чиқиб сўраб кирдик. Бизни шунақа маҳкам ушлади. Эркакларимиз ичкарида эди. Эркакларни¸ масалан менинг хўжайинимнинг бошларига автоматнинг қўндоқлари билан уриб¸ бошларини ëриб машинага залог қилиб олиб тушиб кетди. 100 та залог бизга етади¸ деб олиб тушиб кетишди. Ҳозир эркакларимизнинг ҳамаси залогда.\nОзодлик: Эркакларнинг ҳаммасини солиб олиб кетишдими?\n- (йиғлаб) Бизни қийнаб ташлашди болам. Қийналиб кетдик биз. Кўчада қолиб кетдик. Бузларнинг продукталаримизнинг ҳаммасини “сенларга керак эмас” деб кўтариб олиб чиқиб кетишди. КамАЗларга босиб олиб чиқиб кетишди ҳамма нарсаларни. Ҳайвонларни ҳам олиб чиқиб кетишди.\nОзодлик: Отхонада бирор киши қолдими?\n- Хотинлар қолди. 100 та хотин бор бола-чақалари билан.\nОзодлик: Уларни қўйиб юборишмаяптими?\n- Йўқ¸ уларнинг атрофида тўсиқда. Улар чиққани қўрқишаяпти.\nОзодлик: Сиз қанақа қилиб чиқиб келдингиз?\n- Мен “Болаларимнинг ичи оғрияпти. Кетаяпти” деб баҳона қилиб чиқиб кетдик. Ўзи болаларим иситмалаб оғриëтган эди. Ўшаларни баҳона қилиб олиб чиқдим. Илтимос¸ чет эладан¸ Москваданми бошқа жойданми ëрдам жўнатинглар бизларга. Бизни қийнаб ташлашди.\nОзодлик: Эркаклар нима бўлди? Улар қаерда ҳозир?\n- Олиб чиқиб кетди.\n- Ҳа. уйдагиларни ҳам аëл эркаклигига қарамасдан олиб чиқиб кетди. Илтимос ëрдам жўнатинглар.\nОзодлик: Ҳозир Отхонада аëллар билан болалар қолган-а?\n- Ҳа. ҳозир у ерда 100 та аëл болалари билан бор. Иккиқат аëллар ҳам бор у ерда. Касал¸ юра олмайдиган инсульт кампирлар ҳам бор. тақинчоқларимизнинг ҳамамсини ечиб олишди. “Сенларга пуллар керак эмас” деб сумкани титиб “Сумкангда нима бор?” деб олишиб¸ қулоғимиздаги¸ қўлимиздаги ҳамма тилла тақинчоқларни ечиб олишди. Иложини қилинглар¸ жўнатинглар. Россиянинг тинчликпарварлари келсин¸ дейди Ўш вақти билан тахминан соат 8 ларда Отхонада жон сақлаëтган ўзбек аëлларидан бири Озодликка.\nМаҳаллий ўзбекларнинг ана шу мурожаатлари ортидан Озодлик мухбири қилган мурожаатга жавоб берган Қирғизистон Мудофаа вазири ўринбосари, шундай махсус амалиётларни бошқараётган Талай Ўмуралиев ҳукумат кучларининг зўравонлиги ва талончилигига оид маълумотларни тўлиқ инкор қилди.\n- Бу ерда Ўш вилоятида тартибни сақлаш амалиётининг иккинчи босқичи бормоқда. Яъни, тартибсизликни келтириб чиқарган жиноятчиларни қўлга олиш бўйича. Бизнинг органларга шу манзил ҳақида маълумот келиб тушди. Ўша манзил бўйича бориб текширув ўтказилганда, 2 ярим кило героин, 20 килодан ортиқ марихуанна, 2 та пистолет, граната ва яна бошқа ўқ-дорилар топилди. Шунингдек, яна бошқа босқичиликка тайёрланган икки КамАЗ топилди. У ердан 12 та бола қўлга олинди, тергов бошланди. У ердан эл-юртни ҳеч ким йиғиб олиб кетгани йўқ. Гуманитар ёрдам ҳам олиб кетилмади. Аксинча, гуманитар ёрдам ташлаб кетилди. Ўша Калинин кўчасидан фақат 12 киши ҳибсга олинган. Аёлларнинг зеб-зийнатлари ҳам тортиб олинмаган. Мен ўзим чеккада кузатиб турдим. Икки соатда амалиёт тугади ва у ерда ҳеч ким ҳеч кимнинг нарсасини тортиб олгани йўқ. Бунинг ҳаммаси ёлғон, деди Озодлик мухбири саволларига жавобан Қирғизистон Мудофаа вазири ўринбосари, мамлакат жанубидаги махсус амалиётларни бошқараётган Талай Ўмуралиев.\nҚирғизистон ҳарбийлари душанба куннинг биринчи ярмида Наримон қишлоғида ҳам шунга ўхшаш “махсус операция” ўтказиб, камида икки кишини ўлдирган эди.


- Нояб 23, 2020\nРасулуллоҳ соллаллоҳу алайҳи васаллам ҳеч қачон овқатни ёмонламаганлар, ёқтирсалар еганлар, ёқтирмасалар емаганлар (Имом Бухорий, Имом Муслим ривояти).\nҲалол таом банда учун Аллоҳ таолонинг неъмати ҳисобланади. Ҳар бир неъмат учун банда Аллоҳ таолога шукр қилиши лозим. Фақат нонкўр инсонгина шукр ўрнига таомни айблашга ўтади.\n682 марта ўқилди\nДругие материалы в этой категории: « Мўминаларга ибрат мўминалар: “Эй Оиша, Жаброил сенга салом келтирди”\tНишонга урилган гаплар: Кўнглингни покламабсан-ку, тинмай таҳорат олганинг нимаси?! »


Ўзбек мухолифати тарихидан лавҳалар (4) « O'zbekiston ERK Demokratik Partiyasi\nЎзбек мухолифати тарихидан лавҳалар (4)\nБу пайтга келиб фақатгина Литва ўз мустақиллигини эълон қилишга улгурди, холос. Бошқа республикалар эса ҳали бу даражага етолмаган эдилар. Республика Олий Кенгаши Мустақиллик деклорациясини фавқулодда қабул қилган куниёқ қаттиқ ваҳимага тушган Каримов ўша куниёқ Андижонга жўнаб кетган эди. У Москванинг бу воқеага муносабатини ўша ердан кузатишга қарор қилди. Тошкентда эса ҳамма Мустақиллик Декларацияси расман эълон қилинишини интизорлик билан кутар эди. Бироқ на телевидения ва на радио ўша куни бу хусусда бирор бир хабар эълон қилишмади. Фақатгина Москвадаги “Время” дастуридан «Ўзбек парламентида содир бўлган воқеа” ҳақида қисқагина маълумот берилди, холос. Шунда Муҳаммад Солиҳ Премьер Министр Шукрилло\nМирсаидов билан боғланиб, Парламент қарори зудлик билан эълон қилинмаса, пойтахт кўчаларида оммавий норозилик митинги бошланишини айтиб, пўписа қилди. Шу заҳотиёқ Каримов Солиҳга телефон қилиб, яқин орада мустақиллик ҳақида расман эълон қилишларини билдирди.\nНиҳоят эълон ҳам қилишди. Фақат, эртайиси куни. Ўшанда ҳам Декларация матни шундай таҳрир этилган эдики, гўё Ўзбекистон Иттифоқ бирлигига, агар у яхшилаб «янгиланса”, қарши эмас эмиш… Ана холос! Бу – халқ вакиллари қабул қилган қарорга тамомила зид нарса эди. Бир сўз билан айтганда бу – бориб турган сотқинлик эди!\nМосква Совет империясининг тез суръатлар билан таназзулга юз тутиши боис қаттиқ ваҳимага тушиб, республикаларга баъзи автономиялар бериш билан уни қутқармоққа беҳуда урина бошлади. Ҳолбуки, бу пайтга келиб парчаланиш тобора жадаллашиб борар, уни сақлаб қолишнинг сира иложи йўқ эди. Лекин шунга қарамай, «чиқмаган жондан умид» деганларидек, 1991 йилнинг март ойида “Янгиланган Социалистик Республикалар Иттифоқи учун” (За Обновленный Союз Социалистических Республик) мавзусида Референдум белгилашди.\n“ЭРК” партияси Иттифоқни сақлаб қолишга қарши овоз беришга қарор қилди. Партия раҳнамоси Муҳаммад Солиҳ аразлардан кейин биринчи маротаба «Бирлик” штабига келиб Референдумда кучларни жамлаб, “бир ёқадан бош чиқариб” ҳаракат қилиш таклифини билдирди. Пўлатовдан бошқа ҳамма унинг асосли таклифига рози бўлиб, “ЭРК” нуқтаи назарини маъқуллашди. Лекин барибир якдил ҳаракат қилинмади. «Бирлик” раҳбарияти Референдум бўйича қарор қабул қилишни истамади. Унинг аъзолари эса мустақил фаолият юритиб, Референдумда «ЭРК”чилар билан бирга “қарши” овоз беришди…\nДавлат Хавфсизлик Қўмитаси (КГБ) қабул қилган дастур бўйича “Янгиланган Иттифоқ учун” (За Обновленный Союз) нафақат республика раҳбарлари, балки норасмий гуруҳ ва ташкилотлар ҳам овоз бериши керак эди. Бу ўша пайт учун жуда муҳим эди. Бу СССР нинг лигитимлиги, ўзбекча қилиб айтадиган бўлсак, қонунийлигини сақлаб қолиш учун жуда зарур эди.\nМустақиллик учун курашаётган Муҳаммад Солиҳ гуруҳига қарши ўлароқ Пўлатовлар Совет Иттифоқини сақлаб қолган ҳолда демократия учун курашар эдилар. Улар: «Агар Ўзбекистон мустақил бўлса, демократия бўлмайди” деган фикрни илгари сургандилар…\nБу КГБ ўйлаб топган мустақиллик кўриниши ”модель независимости” эди. Айнан шунақа “кўриниш” ҳақида Пўлатовлар гуруҳи 1989-йилнинг охирларидан гапира бошлаган эдилар: “1989 йилнинг октябрида 9 нафар “Бирлик”чи ташаббуси билан Ҳаракат номидан чиқарилган Декларацияда, Ўзбекистоннинг ижтимоий ва сиёсий масалалардаги Иттифоқ олдидаги масъулияти Федерация асосида, иқтисодий соҳаларда эса конфедерация асосида белгилаб қўйилган эди.” (Central Asian Survey, Vol.10. No.3, p.63)\nШу билан бирга кўпчилик, мустақилликни қўлга киритгандан сўнг маҳаллий диктаторлар ўз сарҳадларини демократиялаштиришга қаршилик қилишларини ҳам яхши билишарди. Бу ҳақда Муҳаммад Солиҳ ҳам гапирган эди: “Биз икки зулм ва исканжа остида яшаяпмиз – буларнинг бири Москва бўлса, иккинчиси – маҳаллий ҳокимиятдир. Ҳар қалай, аввал асосий зулмкор – Москвадан қутулиш керак. Кейин эса ўзимизнинг – маҳаллий зулмдан қутиламиз”.\nАйнан шу Баёнот Давлат Хавфсизлик Қўмитаси (КГБ) нинг тизим ва структуралари томонидан Муҳаммад Солиҳни ҳукумат билан тил бириктиришда айблаш учун асос бўлиб хизмат қилди. Ундан кейин эса, Пўлатовларнинг “ЭРК” партияси ва унинг лидери Муҳаммад Солиҳга қарши олиб борган бутун «мухолифатдаги фаолияти”нинг асосий мазмуни, мақсад ва вазифасини ташкил этди.\nОдатда совет кишиси маълум ва машҳур бир одам атрофида мунтазам ва уюштирилган ҳолда олиб борилган тазйиқ ва таъқибдан сўнг, истайсизми, истамайсизми, бу ерда КГБнинг қўли борлигини беихтиёр сезиб қолади. Айни пайтда мени ҳам баъзи дўстларимиз нохолисликда айбламасликлари учун чет эл матбуотида чоп этилган мана бу далилларни келтириб ўтмоқчиман: “1990 йилнинг баҳорида Муҳаммад Солиҳ биринчи маротаба Америка Қўшма Штатларига келганида «Туркистон” жамияти унга гўёки “Бирлик” учун деб компьютер совға қилган эди. Ҳолбуки бу пайтга келиб Солиҳ аллақачон «ЭРК” ни тузган эди. Эҳтимол шунинг учунми, ҳар қалай Тошкентда, КГБ ёрдамида, яна уни “Бирлик” ка берилган совғани ўзлаштиришда айблай бошлашди”.\n(Сentral Аsian Survey, Vol.10. No 3, p 71 )\nБу миш-мишларни ҳам айнан ўша Пўлатов тарқатар эди.


Ислом цивилизацияси маркази трансформация қилинади | NORMA.UZ\nИслом цивилизацияси маркази трансформация қилинади\nПрезидентнинг 16.07.2021 йилдаги “Ўзбекистон Республикаси Вазирлар Маҳкамаси ҳузуридаги Ўзбекистондаги Ислом цивилизацияси маркази фаолиятини янада такомиллаштиришга доир қўшимча чора-тадбирлар тўғрисида”ги ПҚ-5186-сон қарори қабул қилинди.\nҲужжатга асосан Вазирлар Маҳкамаси ҳузуридаги Ўзбекистондаги Ислом цивилизацияси маркази (кейинги ўринларда - Марказ) Илмий-маърифий масканга айлантирилади, у қуйидагилар билан шуғулланади:\n"Учинчи Ренессанс - Янги Ўзбекистон" ғоясини кенг тарғиб қилиш;\nмамлакат тарихининг янги юксалиш давридаги ютуқларини илмий асосда ўрганиш, уни кенг жамоатчиликка етказиб бериш;\nмоддий маданий мерос намуналарини, ислом дини билан боғлиқ қадимий ва бой анъаналарни тарғиб қилиш.\nҚуйидагилар Марказнинг янгиланган асосий вазифалари бўлди:\nмуқаддас ислом дини билан боғлиқ бой меросни илмий тадқиқ этиш, унинг Марказий Осиё цивилизацияси ривожидаги ўрнини инновацион усуллар орқали тарғиб қилиш;\nЎзбекистонда юз берган умуммиллий юксалишлар, тарихий ренессансларнинг илдизлари ва мазмун-моҳиятини мамлакат аҳолиси, айниқса, ёшларга етказиш бўйича зарур чораларни кўриш;\nбуюк аждодларнинг жаҳон тамаддуни, диний ва дунёвий илмлар ривожига қўшган ҳиссасини энг замонавий усуллар ва воситалар орқали ёритиб бориш;\nёшларни илм-маърифатга даъват этадиган, миллийлик ва динийлик ўртасидаги уйғунлик моҳиятини кенг тарғиб қилишга қаратилган медиа маҳсулотлар, илмий ишланма ва тавсияларни тайёрлаш;\nзиёрат туризмининг илмий асослари бўйича етарли назарий билим ва амалий кўникмаларга эга гид-таржимонларни тайёрлаш ҳамда уларнинг малакасини тизимли ошириб боришни таъминлаш;\nилм-фаннинг жадал тараққиётини кўрсатиб берувчи сермазмун экспонатлар фонди, қўлёзма ва замонавий нашрлардан иборат бой кутубхоналар тизимини шакллантириш ҳамда уларнинг жаҳон музейлари ва кутубхоналари тармоғига уланишини таъминлаш ва бошқалар.\nМарказ ҳузурида қуйидагилар ташкил этилади:\nюридик шахс мақомига эга бўлмаган Ўзбекистондаги Ислом цивилизацияси марказини ривожлантириш жамғармаси;\nСамарқанд қоғози, муқовасозлик ва хаттотликнинг қадимий анъаналарини тиклаш бўйича устахона- лаборатория (кейинги ўринларда - Лаборатория).\nШунингдек, Марказ музейи экспозициялари ва кутубхонаси фондини шакллантириш, аҳолидан харид қилинадиган қўлёзма, тошбосма, босма асарлар, тарихий ҳужжатлар, экспонатларни таҳлил қилиш, саралаш, уларнинг ноёблигини аниқлаш ва баҳолаш бўйича экспертлик комиссия тузилди.\nЖаҳон илм-фани тараққиёти ва цивилизациясига ҳисса қўшган аждодлар илмий меросини тадқиқ этиш ҳамда янги юксалиш давридаги ютуқларни тарғиб қилиш бўйича "Йўл харитаси";\nЛаборатория томонидан ўтказиладиган тадқиқот синовларининг асосий йўналишлари.\nМарказ ва Фанлар академияси Абу Райҳон Беруний номидаги Шарқшунослик институти тарихий ёзма манбаларни марказлашган ҳолда сақлаш, тадқиқ этиш, уларнинг ҳолатини доимий мониторинг қилиш бўйича масъул давлат муассасалари этиб белгиланди.\nҲужжат Қонун ҳужжатлари маълумотлари миллий базасида эълон қилинган ва 16.07.2021 йилдан кучга кирди.\nДин ишлари бўйича қўмитанинг вазифалари белгиланди\nВиждон эркинлиги ва диний ташкилотлар тўғрисидаги қонун – янги таҳрирда\nДиний ташкилотларни рўйхатга олишни соддалаштирмоқчилар\nДин ишлари бўйича қўмита иши фаоллаштирилади\nДиний мазмундаги материалларни тайёрлашда нималарни кўрсатиш керак\nКонфессиялар ишлари бўйича кенгаш кенгайтирилди


Коронавирус: Бефарқмизми ёки фарқли? » MUZAFFAR.UZ\nСоғлиқни сақлаш вазирлиги, АОКА, Ўзбекистон ёшлар иттифоқи ҳамда Миллий масс-медиани қўллаб-қувватлаш ва ривожлантириш жамоат фонди ташкил қилинган Koronavirusinfo телеграм каналини бугунги кунда саккиз юз мингга яқин ватандошимиз кузатиб боряпти. Ватанимиздаги айни вазиятдан хабардор бўлиб туришни ҳаммамиз ҳам истаймиз ва буни киноясиз айтганда ҳам қойилмақом уддалаяпмиз.\nТан олиб айтайлик, қарорлар, фармонлар, фармойишларни ҳам бугунгача шундай кузатганмиз. Кўникканмиз! Кўникканмиз, дейишимга сабаб, ижрога келганда лоқайдликларга тизгинни кўпроқ бериб юборамиз. Бир ёқадан бош чиқариб, ҳамжиҳатликда иш кўришнинг аксига кўникканмиз. Ана шу кўникишларимиз эртага ўзимизга, ҳа, айнан ўзимизга қимматга тушиши ҳақида ўйламаймиз. Нега?\n“Тошкент шаҳри, Қорақалпоғистон Республикаси, вилоятлар марказларида 23 мартдан жамоат жойларида шахсий ҳимоя воситалари (ниқоб)сиз бўлган шахсларга огоҳлантириш берилади. 25 март куни соат 6:00 дан бошлаб ушбу ҳолат қайд этилса – базавий ҳисоблаш миқдорининг бир баробари миқдорида, мазкур ҳолат яна қайтариладиган бўлса – базавий ҳисоблаш миқдорининг уч баробари миқдорида жарима қўлланилади”. Республика махсус комиссияси ахборотида мана шундай келтирилган ва бу ахборот юқорида келтириб ўтган манбада 22 март куни эълон қилинган. Ушбу хабар интернет тармоқлари, телевидение орқали тарқатилганидан бехабар қолган кишининг ўзи қолмади. Аммо орадан бир сутка вақт ўтса-да кўчага чиққан юртдошларимизнинг аксарияти ҳимоя воситалари(ниқоб)сиз юрганига гувоҳ бўляпмиз. Менимча, кимнингдир (тинчлик-осойишталигимиз посбонлари) келиб огоҳлантиришларини ёинки 25 мартни кутяпмиз...\n“Қирқ йил қирғин бўлса ҳам ажали келган ўлади”. Доно халқимизнинг доно гапини ўзларига шиор қилиб олган юртдошларимизга қойил қолиш керак! Улар ўлмас, лекин бир инсоннинг (балки инсонларнинг) ҳаётини хавфга қўйишга сабабчи бўлиб қолишлари мумкинлигини ўйлашармикан?! Бутун дунё шу вирус билан курашаётган, ҳаммани огоҳликка чақираётган вақтда шу мақолни айтиб, ўзидан “ўлмас” яратиб олиш ўринлимикан? Бу билан нима қилмоқчи, нима демоқчи? Кўча-кўйда бугун ниқоб тақмай юрган кишиларнинг юзида фақат бир нарсани уққандай бўляпман – фарқлиликни! Улар дунёдаги барча ўзини ҳимоя қилаётганлардан фарқланиб туришни исташади. Бошқалардан ажралиб, алоҳида бўлишни исташ эса нима эканини яхши биласиз.\nАзиз юртдош! Сизга ниқоб тақиб юриш ёқмаса ҳам тақинг. Ахир сизда ҳам ота-она бор. Уларнинг дуоси билан тинчлик-хотиржамликда улғайдик, ҳеч нарсадан кам-кўстсиз вояга етдик. Сиз ҳам уларнинг хаста бўлишини, азоб тортишини истамайсиз, тўғрими?\nАхир сизда ҳам фарзанд бор. Улар - келажагимиз. Бу вирусдан тузалиш мумкин, аммо асорати қолар экан. Жисмида жароҳати бор фарзанд орзусидагидек келажак ярата олмайди. Сиз ҳам биздек келажагимиз ворисларини тўрт мучаси соғ-саломат улғайишини истайсиз-ку!\nИлтимос, фарқли ҳам, бефарқ ҳам бўлмайлик!\nКОРОНАВИРУС КАСАЛЛИКМИ ЁКИ ВАҲИМА?\nЧоп этилган: 19-03-2020, 12:29


Секторлар нега яхши ишламаяпти? - zarnews.uz\nЖорий йилнинг II чорагида вилоятдаги Халқ қабулхоналарига жисмоний ва юридик шахслардан 11000 та (2018 йил II чорагида 13444 та), шу жумладан, вилоят Халқ қабулхонасига 2446 та мурожаат келиб тушган. Мурожаатлар ниманинг ҳисобига камайган? Аҳоли муаммолари ҳал этилгани учунми ёки мутасаддиларнинг аризаларни «ёпиб» юбораётгани учунми?\nДавлатимиз раҳбари жойлардаги Халқ қабулхоналари ташкил этилишидан олдин ўрта ва қуйи бўғинда одамларнинг дардини тинглаш, уларни қийнаб келаётган масалаларга ечим топиш, муаммоларини ҳал қилиш борасида ишлар тизимли олиб борилмаётганини танқид қилган эди. Айни шу сабабли Халқ қабулхоналари ташкил қилиниб, кейинчалик улар фаолиятини ташкил қилиш тартибига қатор ўзгартириш киритилди.\nХусусан, Ўзбекистон Республикаси Президентининг 2019 йил 8 январдаги “Ҳудудларни комплекс ижтимоий-иқтисодий ривожлантириш бўйича секторлар фаолиятини янада такомиллаштиришга доир қўшимча чора-тадбирлар тўғрисида”ги қарори билан давлат органларининг аҳоли билан бевосита ишлашини назарда тутувчи янги тизим жорий этилди. Яъни, туман ва шаҳарлардаги сектор раҳбарлари ҳафтада бир марта сайёр қабул ўтказиши белгилаб қўйилган.\nБироқ мавжуд ҳолат бу тадбирлар баъзан хўжакўрсинга ташкил қилинаётганини кўрсатмоқда. Мисол учун, айрим сектор раҳбарларининг оммавий сайёр қабулларида 4-5 та, ҳатто 1 та мурожаат қабул қилингани кузатилган.\nШу билан бирга ҳудудлардаги сектор раҳбарларининг оммавий сайёр қабулида бошқа секторлар раҳбарлари ўринбосарлари ҳамда тегишли ташкилот ва муассасаларнинг раҳбарлари иштирок этмаслиги мурожаатларнинг қонуний ва сифатли кўриб чиқилишини таъминлашга тўсқинлик қилмоқда. Оқибатда фуқаролар ечимини топмай келаётган масалалари юзасидан турли идораларга такрор ва такрор мурожаат қилишга мажбур бўлмоқда.\nЎзбекистон Республикаси Президенти Администрацияси томонидан энг кўп ариза ва шикоятлар билан мурожаат қилган фуқаролар бўйича ўтказилган таҳлилларга кўра, Самарқанд вилоятидан 28 нафар фуқаролар турли идораларга 2892 марта мурожаат қилган.\nБундан ташқари, юқоридаги қарорда сектор раҳбарларига ҳудудларда уйма-уй юриб, аҳоли муаммоларини ўрганиш, уларни таҳлил қилиш ва ўз вақтида ечимини топиш вазифаси юклатилган. Аммо олиб борилаётган ижобий ишлар билан бир қаторда секторлар фаолиятини ташкил этишда, уйма-уй юриб аҳолининг муаммоларини ўрганиб, ҳал этиш масалаларида айрим камчиликларга йўл қўйилмоқда.\nЖумладан, уйма-уй юриш давомида аниқланган муаммоларнинг Ургут туманида 80 фоиз, Каттақўрғон туманида 80,4 фоиз, Пахтачи туманида 81,3 фоиз, Самарқанд шаҳрида 83,6 фоиз, Паст Дарғом туманида 84,9 фоиз, Қўшработ туманида 85,5 фоиз ва Иштихон туманида 86 фоизи ҳал этилган. Биргина шу рақамларнинг ўзиёқ секторлар фаолияти хўжакўрсинга ташкил қилинганини исботлаб турибди.\nЎзбекистон Республикаси Президентининг Самарқанд вилоятидаги Халқ қабулхонаси томонидан ўтказилган мониторинг натижалари бу фикрни яна бир карра тасдиқлайди.\nЖумладан, Паст Дарғом иқтисодиёт ва сервис касб-ҳунар коллежида жойлашган 1-сектор котиби томонидан уйма-уй юриш тадбирлари давомида аниқланган муаммолар бўйича тегишли таҳлил ва таклифлар берилган бўлсада, туман ҳокимлигининг иқтисодиёт бўлими томонидан ҳалигача “Йўл харитаси” ишлаб чиқилмаган.\nУйма-уй юриш жараёнида тўлдирилган саволномаларни такрорий ўрганиш мақсадида ишчи гуруҳ аъзоларига бериб юборилган. Бироқ сектор штаби аъзоларидан бири – туман «Сувоқова» давлат унитар корхонаси ходими Э.Назаров билан туманнинг “Мевали” маҳалласида такрорий ўрганиб келаётганлигини билдирган “Мевали” маҳалласида танлов асосида бир нечта фуқароларнинг хонадонларига кирилганда, уларнинг бирортаси хонадонларига ишчи гуруҳ келганлигини тасдиқламаган.\nШунингдек, Пайариқ қишлоқ хўжалик маҳсулотларини қайта ишлаш ва сервис касб-ҳунар коллежида жойлашган 1-сектор ишчи гуруҳи аъзолари вазифалар тақсимоти билан танишмаган.\nСектор штаби аъзоларининг кунлик йўқламаси бўйича журналга кўра, туман прокурорининг ёрдамчиси Д.Бекмуродов ва туман ИИБ бошлиғининг ўринбосари А.Вахобовлар жорий йилнинг 1 февраль кунидан 31 май кунига қадар бирор марта секторга келмаган.\nТабиий равишда савол туғилади: хўш, ҳудудларни секторларга бўлиб, одамларни дардини тинглашни йўлга қўйиш, жойлардаги муаммоларни тизимли бартараф қилишдан ким манфаатдор? Нега бу масала, жойларда мутасаддилар томонидан ҳамон тўғри ва тартибли йўлга қўйилмаяпти? Биринчи сектор, яъни туман ҳокимлари бош бўлган сектор штабларида иш белгиланган талаб даражасида йўлга қўйилмагач, бошқа секторлардан нимани кутиш мумкин?\nАслида бу ишларнинг ҳаммаси одамларни рози қилиш, муаммоларни жойида ҳал қилишдан иборат эмасми?


Трамп пандемиядан зарар кўрган ватандошларига иқтисодий ёрдам берадиган фармонларни имзолади\n17 апрел 2021, Тошкент вақти: 06:52\nАмерикаликлар бундан олдин ҳам пандемия даврида ҳукуматдан иқтисодий ёрдам олган эди.\nАҚШ президенти Дональд Трумп коронавирус пандемияси туфайли мушкул аҳволга тугиб қолган америкаликларга иқтисодий ёрдам кўрсатишни кўзловчи фармонларни имзолади. Бу ҳақда унинг ўзи Нью-Жерсида ўтказилган матбуот анжуманида маълум қилди.\nТрамп умумий ҳисобда тўрт фармонни имзолаган. Улардан бири ҳафтасига 400 АҚШ доллари миқдоридаги федерал ишсизлик нафақасини тўлаш муддатини узайтиришни кўзда тутади. Айни дамда, Трамп ушбу сумманинг тўртдан бир қисмини штатлар ўз бюджетларидан тўлашини талаб қилмоқда. Айрим штатлар эса бунга рози эмас.\nБошқа бир фармонда эса йилига 100 000 АҚШ долларидан кам даромад оладиган америкаликлар учун даромад солиғи таътилини жорий этиш кўзда тутилган. Шунингдек, президент ишини йўқотган америкаликлар ижарага олинган уйларидан ҳайдалишларига йўл қўймасликка қаратилган фармонни имзолади.\nАммо АҚШ Конгрессидаги демократлар Трамп ва республикачиларни 2 триллион доллар қийматга эга ёрдам пакети бўйича келишувга эришмасдан чора кўришда айбламоқда.\nДемократлар президент имзолаган фармонлар қонуний жиҳатдан шубҳали эканлигини ҳамда уларнинг устидан судга мурожаат қилиш мумкинлиги ҳақида огоҳлантирмоқда. Уларнинг таъкидлашича, Трамп ўз ваколатларини ошириб юборган бўлиши мумкин, чунки АҚШ конституциясига мувофиқ аниқ эҳтиёжлар учун давлат бюджетидан маблағ ажратиш тўғрисида фақат Конгресс қарор қабул қилиши мумкин.


Бердимуҳамедов Каримовни қирғиз зиддиятини аритишдаги роли учун олқишлади - BBC O'zbek\nImage caption Икки президент ўзаро муносабатлар фаоллашаётганидан мамнун эканларини билдиришди\nТуркманистон ва Ўзбекистон президентлари Тошкентда ўтган учрашувлари ортидан қатор соҳалардаги ҳамкорликни кўзда тутувчи ҳужжатларга имзо чекишган.\nПрезидент Қурбонқули Бердимуҳамедов ва Президент Ислом Каримовлар юзма-юз учрашувлари ортидан чиқарган қўшма баёнотларида ташқи бозорларга чиқиш учун транзит йўлларининг стратегик аҳамитини урғулашган.\nТуркман ТВнинг хабарига кўра, икки президент, шунингдек, чегаралар атрофидаги таҳдидлар, хусусан террорчилик, диний экстремизм, уюшган жиноятчилик, инсон савдоси ва гиёҳванд моддалар савдосига қарши курашни кучайтириш зарурати борлигига келишганлар.\nҚўшма баёнотда айтилишича, Туркманистон 2010 йилда Қирғизистон жанубида юз берган этник зиддиятларни бартараф этишдаги Ўзбекистон ҳаракатларини "ижобий баҳолайди".\nБердимуҳамедов ва Каримов бу каби зиддиятлар минтақадаги тараққиёт, тинчлик ва барқарорликка таҳдид солишини урғулаб, уларнинг келажакда олдини олиш муҳимлигини айтишган.\nХалқаро соҳада эса, ўзбек ва туркман раҳбарлари иккала мамлакат ҳам чегарадош бўлган Афғонистонда тинчлик ва барқарорликнинг тез орада тикланишига чақиришган.\nИккала мамлакат матбуот воситалари хабар қилишича, Бердимуҳамедов ва Каримов ўзаро алоқаларнинг фаоллашганидан мамнун эканлари ва барча йўналишларда икки томоннинг қарашлари бир хил эканини айтишган.\nБироқ, Хоразмдан жойлашган инсон ҳуқуқлари фаоллари хабарларига кўра, ўзбек-туркман чегарасида виза муаммолари сақланиб қолмоқда.\nЎтган январ ойида "Хроника Туркменистана" хабар беришича, Туркманистон расмийлари туркман-ўзбек чегарасидан ўтиш қоидасини осонлаштириш ўрнига қийинлаштириб қўйдилар.\nХабарларда айтилишича, чегара нуқталарида чегарачилар ва миграция хизмати ходимлари Ўзбекистонга қисқа муддатга кетаётган одамлардан улар меҳмонга бораётган манзилдаги ўзбекистонлик қариндошларининг паспорт нусхаларини топширишни талаб қилаяптилар.\nШунингдек, Туркманистон мухолиф сайтларининг март ойида тарқатган хабарларига биноан, ўтган бир неча йил давомида Туркманистоннинг ўзбеклар зич яшайдиган ҳудудларидаги мактабларда кескин қисқартирилган ўзбек тили дарслари батамом тўхтатилган.\nАммо, икки президент Тошкентдаги учрашувлари чоғида бу масалаларни муҳокама этгани ё этмагани борасида маълумот йўқ.\nИкки томон делегациялари иштирокида ўтган учрашув ортидан Туркманистон миллий маркази кутубхонаси ва Алишер Навоий номидаги Ўзбекистон миллий кутубхонаси ўртасида ўзаро ҳамжиҳатлик меморандумини ҳам имзоланган.


Ўзбекистон прокуратура органлари тизимидаги учта бошқарма, қатор лавозимлар тугатилади - Халқ сўзи\n13:48 16 Март 2019 Сиёсат\nТадбиркорлик фаолиятини ҳимоя қилиш тизимини тубдан такомиллаштириш ва прокуратура органлари фаолиятини оптималлаштириш чора-тадбирлари тўғрисидаги Президент Фармони (ПФ-5690, 15.03.2019 й.) қабул қилинди. Бу ҳақда “Ҳуқуқий ахборот” канали хабар берди.\n- тадбиркорлик субъектлари фаолиятида ўтказиладиган текширувларни мувофиқлаштириш ва қонунийлиги устидан назорат қилиш Президент ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил томонидан амалга оширилади;\n- Тадбиркорларнинг ҳуқуқларини ҳимоя қилиш бўйича вакилнинг тадбиркорлик субъектлари фаолиятида ўтказиладиган текширувларга оид қарорлари назорат қилувчи органлар томонидан бажарилиши мажбурий ҳисобланади.\n- Бош прокурор ўринбосари лавозимларининг иккита штат бирлиги;\n- Бош прокуратуранинг Тадбиркорлик ва инвестицияларни ҳуқуқий ҳимоя қилиш бошқармаси;\n- Бош прокуратуранинг Президент қарорлари ижроси устидан назорат бошқармаси ҳамда унинг ҳудудий бўлимлари;\n- Бош прокуратуранинг Солиқ ва божхона ислоҳотларини амалга ошириш соҳасида қонунчилик ижроси устидан назорат бошқармаси ҳамда унинг ҳудудий бўлимлари;\n- солиқ ва божхона ислоҳотларини амалга ошириш соҳасида қонунчилик ижроси устидан назорат қилишга масъул Қорақалпоғистон Республикаси, вилоятлар ва Тошкент шаҳар прокурорининг ўринбосарлари, туманлар (шаҳарлар) прокурорларининг ўринбосарлари ва ёрдамчилари лавозимлари;\n- туманлар (шаҳарлар) прокурорларининг тадбиркорлик субъектлари ҳуқуқлари ва қонуний манфаатларини ҳимоя қилишга масъул ўринбосарлари ҳамда катта ёрдамчилари лавозимлари;\n- Бош прокуратура ҳузуридаги Иқтисодий жиноятларга қарши курашиш департаментининг тадбиркорликни ҳимоя қилиш ва ташқи иқтисодий фаолиятдаги ҳуқуқбузарликларга қарши курашиш бўлими.


Қирғизистонда июлнинг бошида мамлакат учун рекорд даражадаги аномал иссиқ ҳаво кузатилмоқда\n18:10 / 04.07.2015\nҚирғизистон иссиқдан азият чекмоқда: мамлакатнинг баъзи ҳудудларида термометр кўрсаткичи 40 градусдан юқори ҳароратни кўрсатмоқда. Об-ҳаво мутахассислари бундай жазирама иссиқ ҳавони бир асрдан кўпроқ вақтдан бери кузатишмаганларини айтмоқдалар.\nМамлакат шаҳарларида салқин ичимликлар ва музқаймоқлар савдоси ортди. Қутқарувчилар тушликдан кечки соат 5 гача кўчага чиқмасликни тавсия қилмоқдалар. Об-ҳаво мутахассисларининг айтишларича, июль ойи бундай жазирма иссиқ билан бошлангани ҳали ҳеч ҳам кузатилган эмас.\nБишкекда кузатувларнинг барча даври учун энг юқори ҳаво ҳарорати қайд этилди. Ҳаво ҳарорати 38,2 градусни ташкил қилди. Тоғли ҳудудларда ҳали қор бўлган жойларда у эришни бошламоқда.


6 май, 2021, 23:25\nУлар бундай имкониятга илк бор эга бўлдилар.\nОхирги пайтларда “Андижон” клубида қандай ўзгаришлар бўлаётганидан яхши хабардорсиз. Айниқса, жамоа бошқаруви тадбиркорнинг қўлига ўтганидан кейин анча-мунча ишлар бажарилди ва бу ҳолат давом этмоқда. Муҳими, жамоа номини юксалтириш йўлида катта ишлар режалаштирилган.\nКўрдингиз, ўтган йили “Андижон” катта қийинчилик билан Суперлигада жон сақлаб қолди. Бу йилдан эса мухлисларнинг умиди катта. Бироқ ҳозирча натижалар кутилган даражада эмас. Буни “Андижон”нинг турнир жадвалида эгаллаб турган ўрнидан билса ҳам бўлади. 6 та учрашувда 4 очко билан 12-ўринда. Куни кеча бош мураббий ҳам ўзгартирилганини яхши биласиз. Отабек Ғуломхўжаев эгаллаб турган вазифасидан озод этилди ва ўрнига ишини вақтинча Ёрқин Назаров бажариб туради. Бунгача ушбу мутахассис Ғуломхўжаевнинг штабида ишлаётганди. Эътиборингизни эса қизиқ бир жиҳатга қаратмоқчимиз.\nЎтган йилнинг август ойи охирларида клуб тепасига янги раҳбар келди. У пайтда жамоа бош мураббийи Виктор Кумиков эди. Бироқ россиялик мутахассис бошчилигида “Андижон” ҳали ғалаба нималигини билмай келаётганди. Шу сабабдан янги раҳбарият Кумиков билан дўстона равишда хайрлашди. Бош мураббийликка андижонлик собиқ футболчи Бахтиёр Ҳамидуллаев тайинланди. Шундай қилиб, “Андижон” иккинчи даврага ушбу мураббий бошчилигида тайёрланди. Жамоани қийин пайтда қабул қилиб олишдан қўрқмаган Ҳамидуллаев ихтиёридаги бор футболчилар билан ҳаракатни бошлади. Унинг Суперлигадаги дебют баҳси Андижонда “Локомотив”га қарши ўйин билан бошланган бўлиб, ўшанда 0:1 ҳисобидаги мағлубиятни қабул қилиб олганди. Умуман айтганда, “Андижон” устози иккинчи даврани иккита мағлубият билан бошлаганди. Кейин кетма-кет тўртта беллашувда мағлубиятсиз серия қайд этилди. Лекин “Батигол”нинг “Андижон”даги мураббийлик фаолияти узоққа чўзилмади. Унинг клубдаги бош мураббийлиги 14-турда 22-тургача давом этди. Шу вақт ичида “Андижон” бир ғалаба, тўрттадан дуранг ва мағлубият қайд этди. Термизда “Сурхон”га имконият бой берилгач, Ҳамидуллаевга чиқиш эшиклари кўрсатилди. Айтиш лозимки, андижонлик мутахассис матбуот анжуманларида ичидаги гапни бемалол, қўрқмасдан оммага айтадиганлар тоифасидан эди.\nМавсум тугашига тўртта тур қолганди. Вазият эса жиддий эди. Оғир аҳволга тушиб қолган жамоани қайси мураббий бошқаришга рози бўларкин, деган савол кўндаланг турарди. Клуб раҳбарияти Отабек Ғуломхўжаев орқали масалага ечим топдилар. Вазифа битта: “Андижон”ни Суперлигада сақлаб қолиш эди. Олдинда эса “Машъал”, АГМК, “Қўқон-1912” ва “Пахтакор”га қарши муҳим ўйинлар кутиб турганди. Ғуломхўжаевнинг “Андижон”даги илк ўйини омадли чиқиб, “Машъал” билан баҳсда 2:1 ҳисобида ғалаба қозондилар. Аммо қолган учта учрашувда рақибнинг кучлилиги барибир сезилди. Вазият шундай тус олдики, якунда “Машъал” билан баҳсдаги ғалаба туфайли “Андижон” Суперлигада қолиш учун плей-офф учрашувида иштирок этиш имкониятини қўлга киритди. Фарғонада “Нефтчи”га қарши ҳали қилувчи учрашувда андижонликлар 3:1 ҳисобида ғалаба қозонди ва Суперлигада қолди. Бу йилги мавсум учун режалар ва мақсадлар аниқ эди. Бош мураббий таркибни футболга қарашларидан келиб чиқиб, режаларига ва услубига мос тушадиган футболчилар ёрдамида тузди. Бироқ мавсум бошида унинг тўрт ойдан кейин жамоадан кетишини ҳеч ким кутмаганди. Лекин футболда доим натижа биринчи ўринда туради. Ҳозирча “Андижон” Ғуломхўжаев бошқарувида битта ғалабага эришди. Чемпионатинг иккинчи турида Андижондаги очилиш учрашувида уч очко қўлга киритилганди. Ундан олдин эса мавсумнинг дастлабки ўйинида “Қизилқум”га имконият бой берилганди. Кейинчалик “Бунёдкор” майдонида мағлуб бўлди. Ўз уйида “Машъал” билан дуранг ўйнагач, Бекободда “Металлург”га ютқазди. Кейин эса Ўзбекистон Кубоги гуруҳ баҳслари бўлиб ўтди. Афсуски, “Андижон” иккита мағлубият ва битта дуранг қайд этиб гуруҳда қолиб кетди. Бунинг натижасида клуб раҳбарияти томонидан Отабек Ғуломхўжаев ҳам истеъфога чиқарилди. Бу борада мураббий ҳамда клуб хўжайини sports.uz сайтига мазкур вазият бўйича атрофлича муносабат билдириб ўтишди.\nЮқорида айтиб ўтганимиздек, Отабек Ғуломхўжаевдан кейин Ёрқин Назаров бош мураббийлик вазифасига киришди. Бироқ кеча “Қўқон-1912”га қарши учрашувда андижонликлар 1:2 ҳисобида ютқазишди. Аслида ўйин камида дуранг билан тугаши мумкин эди. Аммо Жасур Жалолиддинов пенальтидан фойдалана олмади. Назаровнинг “Андижон” бош мураббийи сифатидаги фаолияти қанча вақт давом этишини вақт кўрсатади. Клуб раҳбари Журъатбек Қувватов эса хорижлик мураббийлар билан музокаралар олиб борилаётганини, аммо Ёрқин Назаровга ҳам ишонч билдирилиши хусусида алоҳида тўхталиб ўтганди.\nЭнди “Андижон” клубининг янги раҳбарияти таклиф қилган бош мураббийларга эътибор беринг: Баҳтиёр Ҳамидуллаев, Отабек Ғуломхўжаев ва Ёрқин Назаров! Буларни нима боғлаб турганини биласизми? Барчаси Суперлигада “Андижон” жамоасидаги фаолияти орқали ўз дебютларини ўтказишди. Бунга қадар ҳеч бири ҳали Суперлигада бош мураббий сифатида ишлашмаган. Кўриб турганингиздек, раҳбарият айнан дебютант мутахассисларга имконият ҳавола қилиб келмоқда. Бироқ ҳозирча уларнинг бу ердаги фаолияти узоқ давом этмаяпти. Энди эса навбат Ёрқин Назаровга келди. Қизиқ, бу мураббийни олдинда қандай саргузаштлар кутмоқда?\nПитер Хюистра: "Андижон" очко билан қайтиши мумкин эди"\nЁрқин Назаров: "Таркибдаги рақобатни кучайтирмасак бўлмайди"


Kutubxona - Normurod Norqobilov. Yetim qolgan gullar (hikoya) / Kiril\nSiz shu sahifadasiz: Normurod Norqobilov. Yetim qolgan gullar (hikoya) / Kiril\nАсар номи Етим қолган гуллар (ҳикоя)\nЕтим қолган гуллар (ҳикоя)\nҚайноқ гармсел ҳар қутурганда, шаҳарча қуюқ тўзон ичида қолади.\nУ бийдек даштнинг қоқ киндигида бўй ростлаган бу шаҳарчани ер юзидан супуриб ташламоққа аҳд қилгандек, тўлғониб, юлқиниб қуюн уюриб эсади. Сўнг шиддати андак сусайгандек бўлади-да, тағин янгидан куч олиб, кўп қаватли қизғиш ғиштин уйлару кўкка найзадек санчилган қувуридан куну тун кўкиш-қорамтир тутун аримайдиган корхонанинг катта-кичик, баланд-паст биноларини қайноқ нафаси билан ялаб, шаҳар кўчалари бўйлаб оч бўридай изғирган, ўткинчиларнинг юзи-кўзига қум сочгани етмагандек, қандайдир мўъжиза билан омон қолган йўл бўйидаги яккам-дуккам дарахтларга ёпишади, улар вужудидаги охирги намликни сўриб олиш пайида куйиб-пишади.\nГармсел азалдан яшил рангни ёмон кўради.\nШаҳарча ҳам шу тусда.\nДарахтлар эса яшил доғдек жуда хунук кўринади кўзига.\nЯшил рангга эса, синглиси — сарин ел ўч. У кўкламда уйғониб, саратонгача даштда жавлон ураркан, борлиққа баҳор нафасини уфуради. Бу пайтда қайноқ гармсел қирнинг гадой топмас бирор ўнгирида биқиниб ётади. Ҳаво қизиб, сарин ел олисдаги тоғлар бағридаги арчазорга чекиниши билан гармселга жон киради. Тўшов узган айғирдек ирғишлайди. Майсаларни қуритиб, чечакларни қақшатиб, шундай қутурадики, унинг ўтли нафасидан яшил борлиқ сарғиш тус олади. Кўча бўйларидаги ариқчалар қуриб, ўт-ўланлар хас-хашакка айланади. Қисқаси, акаси — куз шамоли қўзғолгунга қадар, у даштда танҳо ҳукмрон — яшил тусда неки бор, барини қуритиб, маҳв этмоққа уринади.\nҲар йили шу ҳол, шу аҳвол.\nБироқ бу сафар шундай бир синоат юз бердики, тонгданоқ ер-кўкка оташ пуркаб келаётган гармсел ҳайратдан бир лаҳза донг қотди. Қайноқ нафаси ичига уриб, бир қалқиб тушди. Сўнг кўзларига ишонмай, айланиб-ўргилиб боқди.\nЙўқ, кўзлари алдамаган.\nШаҳарчага кираверишдаги тўрт қаватли бинонинг чап қанотида, оппоқ ҳарир парда тутилган энг қуйи дераза тагидаги кафтдек ерда бир неча туп атиргул чамандай очилиб турарди.\nШаҳарчага хос бўлмаган ҳол эди бу.\nСарин елнинг эркаси бўлмиш бу гуллар, ўзларига не бало кўз тикиб турганидан мутлақо бехабар, тонг нурларини хушнуд қаршиламоқда эди. Гармсел уларнинг бу навозишидан қаҳ-қаҳ уриб кулди. Қайноқ нафас уфуриб кулди. Оқибат, кечга томон атиргул япроқлари шалвираб тушди.\nУ тантана қилди.\nАммо эртаси гулларни тийрак ҳолда кўриб, таажжубдан гармселнинг эси оғиб қолаёзди. Бу жумбоқнинг тагига етмоқ ниятида, чир айланаркан, тунда ва тонгда гуллар суғорилганини пайқади, билдики, атиргуллар даштдаги ҳимоясиз чечак эмас, меҳрибони бор уларнинг.\nҚайноқ гармсел шундагина илк бор киши хонадонига мўраламоқ истагини туйди. Оппоқ тўшакда пиш-пиш ухлаётган қизчаси тепасида хаёлчан ўтирган хушрўй жувонга кўзи тушди. Негадир ғамгин эди у. Шаҳарчага бегона, гармсел илгари уни ҳеч учратмаган. Ётлиги — шаҳарча аҳлига хос лоқайдлик йўқ эди чеҳрасида. Туриш-турмушидан нафосатга мойиллиги сезилиб турарди. Ҳаётга ташна, ўз навбатида, ғоят маъюс эди.\nУ гоҳ жувонга, гоҳ сув тўла стаканга солиб қўйилган бир дона атиргулга, гоҳ ҳарир парданинг бежирим бурмаларига, гоҳ тўшакда беғам, беташвиш ухлаётган қизалоқнинг лўппи юзларига ўшшайиб тикиларкан, бирдан ғазаб-ла ичкарига интилди. Аммо унинг бу ҳаракати дераза ойналарига беҳуда бош уриш билан чекланди. Кейин беихтиёр жувоннинг хаёлига эргашди. Шу пайтгача ўзини энг тезкор деб биларди. Ахир дашт бағрини қовжиратиб, қир-тўшини қақшатиб, шаҳарчани тўзонга буркаш унинг учун бир лаҳзалик иш эди-да. Буни қарангки, жувоннинг хаёли ундан учқур чиқиб қолди.\nУ қизчаси бошида қолган жувоннинг хаёлига эргашиб, унга зўр-базўр етишиб елди. Xаёл уни кўм-кўк водий бағридаги ям-яшил қишлоққа бошлаб келди. Бироқ бу ерда унинг шашти пасайди. Негаки, бу ўлка катта синглиси — майин шабада тасарруфида эди. Синглиси бўлиқ бошоқлар бошини сийпаб, кўм-кўк дарахтлар япроғини ўйнаб, бу томонга йўл йўқлигини назокат ила англатди. Кўз ўнгида ястанган ям-яшил манзарадан ториққан гармсел синглисидан жувоннинг кимлигини сўради. Деразаси тагига гул экиб, ёмон ғашига тегаётганидан нолиди.\nМайин шабада дарахт япроқларини эркалаб, ариқ бўйидаги майсалар бошини силаб, маъюстоб бир ҳолатда қишлоқ ҳовлиларидан бирига имо қилди.\nГармселнинг оловкор кўзлари ўткир эди. У ҳовлида ивирсиб юрган қандайдир бир йигитни кўрди. Унинг дидсиз ва ҳиссизлигини бир қарашдаёқ илғади. Аммо бирор ёмон маъно топмади. Ахир ўз ҳудудидаги шаҳарчада бу хил кимсалар ким қанча. Шу боис, синглисининг маъюс тортишидан ўзича кулди. Фахмлагани шу бўлдики, жувон бу хонадонга сиғмай қишлоқдан бош олиб кетган. Унга қолса, жувон дунёнинг нариги чеккасига улоқиб кетмайдими. Неча пуллик иши бор бу билан унинг. Ёқмаётгани, деразаси тагидаги атиргулларга нисбатан бўлакча меҳри эди.\nЎша атиргулларни қовжиратмаса, кўнгли сира жойига тушмаслигини бот сезган гармсел, синглисига хайр-маъзурни насия этиб, шиддат-ла изига қайтди. Қир бетидан ялаб, яйдоқ даштдан супуриб олган тўзонни шаҳарча устига сочаркан, дераза тагидаги гулларга шу қадар ғазаб билан ташландики, унинг бу бемисл қаҳридан дала чечаклари зумда қовжираб тушган бўларди. Атиргуллар эса пинак бузмади. Бунга сари, гармселнинг жувонга нисбатан адовати орта борди. Негаки, жувоннинг қарови бўлмаганида, атиргул деганлари бир кундан ортиғига бардош беролмасди-да. Бундан ҳам ёмони, жазирама иссиқ туфайли ланжлик балосига йўлиққан шаҳарча аҳли жувондан ибрат олгудек бўлса, шаҳарча гулга тўлиб, бу ҳудуд ўз-ўзидан синглиси майин шабада тасарруфига ўтиб кетиши мумкин.\nБунга эса чидаш қийин.\nГармсел ҳадик оғушида шаҳарчани бир айланиб чиқди. Йўқ, ҳавотирли ҳеч нарса илғамади. Деразаларини қалин пардалар билан тўсиб олган шаҳар аҳли ўша-ўша ланж ва мудроқ ҳолатда эди.\nҲатто итлар қимир этмас, қушлар қанот қоқай демасди.\nБутун борлиқ жазирама иссиқ измида, ёлғиз атиргулларгина оловдай яшнаб турарди.\nКейинги тонгда даштдан қувват олиб, шаҳарчага ошиқаркан, одатдагидек, кўчаларда изғиб, бинолар сиртини ялаб-юлқади. Узун қувурдан бурқсиётган тутунни тўзонга қориштирди. Чангга беланган кўримсиз дарахтлар юрагига ваҳима солиб ўтди. Қаровсиз болалар майдончасида қуюн кўтариб, бамисоли илондай эшилиб, тўлғаниб, беармон ўйнади.\nВа сўнг бирдан яна атиргулларни эслаб қолди.\nУлар томон ошиқди.\nБинони ёнлаб ўтаётганида, тўртинчи қават деразаларининг биридан ўғринча улоқтирилган чиқиндилар гармселнинг қанотига илашди. Гармсел бир юлқиниб, уларни чор-тарафга сочиб юборди. Қоғоз парчалари, пиёз қобиқлари ҳавода ўйнаб, эт ва балиқдан бўшаган консерва банкалари ерга думалаб кетди.\nБу хил чиқинди итқитишлар гармселга таниш ҳолат бўлгани сабабли, у бундан ажабланиб турмади. Аммо атиргул пуштасига тўкиб кетилган чиқинди уюмига таассуф-ла тикилиб турган жувонга кўзи тушгач, юз берган бу воқеадан ўзида йўқ қувониб кетди. Ғайрати жўш уриб, гулларга ёпишганди, чиқинди уюмидан бадбўй ҳид таралди. Жувон оғзи-бурнини тўсганича ортга чекинди. Сўнг уйидан челак ва супурги олиб чиқиб, тўкиндиларни супуриб-сидираркан, орада қаддини тиклаб, зич ёпиқ деразаларга бир-бир кўз ташлаб чиқди. Жувон, буни биров атай тўккан, деган гумонга борганди. Гармсел унинг бу ўйидан кулди. Билдики, жувонга бировнинг қасди йўқ. Шунчаки эринчоқ қўшниларидан бири ниридаги тўкиндихонага боришга эриниб, челагини гуллар тагига ағдариб кета қолган.\nПана-да, биров кўрмайди.\nЎша кундан эътиборан, у деярли ҳар тонг жувонни атиргуллар ёнида ғамнок ҳолда учратадиган бўлди. Ва қарамасданоқ англардики, яна кимдир гул пуштасига чиқинди тўла челагини ағдариб кетган. Атиргулларни қовжиратиб, суюкли туси, сарғиш ранг қатига сингдиролмаслигига аллақачон фаҳми етган гармселга бу жуда қўл келганди. Эндиликда у аламини жувоннинг изтиробга тўла нигоҳини томоша қилиш эвазига босадиган бўлди.\nЖувоннинг аламнок кўзлари эса ҳар сафар қатор деразалар бўйлаб беҳуда кезинарди. Ўнлаб хонадонлардан иборат бу уйдан айбдорни топмоқ маҳол эди. Охири у ҳайбатидан от ҳуркадиган қўшниларидан бирига дил ёрмоққа мажбур бўлди.\nҲозиргина муюлишдаги пастқамгина емакхонадан еб-ичиб чиққан кимса жуда бепарво эди. У тишини кавлай-кавлай, бир гулларга, бир жувонга тикиларкан, на гулнинг бўйини сезди, на жувоннинг дардини илғади. Қайноқ ҳавода нафас олмоқнинг ўзи душвор бўлиб турганида, қулоғига гап кирармиди. Кимса ҳиссиз нигоҳини қайта гулларга тикаркан, қисталиб турган эмасми, туйган бирдан-бир истаги шу бўлди: «Енгиллашиб олмоққа зап пана жой экан-да, лекин...» Сўнг тушга яқин зиёфатга айтилганини, унгача бир зумгини мизғиб олиши лозимлигини ўйлади. Унинг бу қадар боқибеғамлиги гармсел томонидан қайноқ «ўпич» ила тақдирланди. Бундан бетоқатланган кимса ўзини салқин йўлакка урди.\nГармсел эса тинмай қутуришда давом этарди. Шаҳарчани тўзонга буркаб, беармон чарх урарди. Борлиқ ёлғиз унинг измида эди.\nФақат атиргулларгина ...\nУ тонгларнинг бирида шаҳарча чеккасида қизчасини етаклаган жувонга дуч келди. Ажабсиниб, шаҳарчани бир қур айланаркан, атиргуллар ноласидан, жувон шаҳарчани бутунлай тарк этаётганини пайқади. Бу хил нолаларни сезмоққа инсон боласи ожиз. Гармсел эса ҳар балони англарди. Жазирама иссиқдан инграшаётган дарахтлар оҳини, қақраган ариқлар зорини, яшил майсалар фарёдини, қисқаси, ҳамма нарсани англарди, фаҳмларди.\nУ тантанавор қаҳ-қаҳ урганча дастлаб жувонга ёпишди. Этагидан тортқилаб, юзи-кўзига қум сочиб, обдон аламини олди. Сўнг эгасиз қолган атиргуллар томон елди. Гулларни тортқилаб, тагидаги чиқиндиларни сочқилаб ўйнамоқни бошлади.\nШу пайт эшикда челак кўтарган бир йигитча пайдо бўлди. У эринчоқ ҳаракат-ла эшикдан берида тўхтаркан, челагини ерга қўйиб, сигарет тутатди. Сўнг кенг майдонда бир-бирларини қувлашиб ўйнаётган майда қуюнларга, тўкиндихона теварагида ўралашаётган итларга, тошйўлакни деярли тўсиб қўйган пачоқ машинага бирин-сирин боқаркан, кир оламга кўниккан лоқайд нигоҳи гармсел исканжасида тўлғонаётган атиргулларни четлаб ўтмади. Шу орада бир зумга узилган кўзлари қайта гулларга қадаларкан, бу сафар хийла узоқроқ тикилиб қолди. Четдан қараганда, у гулларга маҳлиёдек эди. Аслида эса, у гулларни эмас, улар тагига тўкиб кетилган чиқиндиларни кўриб турарди.\nУ наридаги тўкиндихонага ўшшайибгина қараб қўйди-да, сўнг челагини кўтарганча, гуллар томон зипиллади.\nҚайноқ гармсел эса ҳануз тинмай қаҳ-қаҳ урар, у ҳар қаҳ-қаҳ урганда, кўкдан тўзон ёғилиб, ердан чанг қўпарди...\n"http://www.kutubxona.com/wiki/index.php?title=Normurod_Norqobilov._Yetim_qolgan_gullar_(hikoya)_/_Kiril&oldid=11403" dan olindi


Ҳабиб Нурмагомедов Конор Макгрегорни қаттиқ танқид қилди - EFFECT.UZ\nҲабиб Нурмагомедов Конор Макгрегорни қаттиқ танқид қилди\n. 12:44 | 16.07.2021\nҲабиб Нурмагомедов Конор Макгрегорни қаттиқ танқид қилди ва динни камситишда айблади.\n“Бу дунёда жуда кўп ёқимсиз ҳолатлар бўлади. Шундай инсонлар борки, улардан ёмон энергия олишни хоҳламайсиз. Агарда нимадир содир бўлса, бу тақдирдан бўлади. Мен Конорни кўриб қолсам «ундай қиламан», “бундай қиламан” дея олмайман.\nҲаммаси шароитга боғлиқ. Ёнимизда камералар ёки қўриқчилар бўлиши мумкин. Пул сиз аслида кимлигингизни кўрсатади. Шундай янглиш тушунча бор: “Пул инсонни ўзгартиради” деймиз. Йўқ, пул аслида сиз кимлигингизни кўрсатиб беради холос.\nКонор нима қилди? У қари эркакни урди. Twitter'да кўпчилик уни қўллаётганини кўрдим. Нега одамлар уни қўллаб-қувватлашяпти? Тўғри, у жангларни қиздиради. Майли, шундай қилаверсин. Лекин, оилага, ота-онага ва динга тил теккизмаслиги керак“, – деди Ҳабиб.\nМаълумот учун, Ҳабиб ва Конор 2018 йили UFC229 турнирида октагонга кўтарилишган. Ушбу жангда Ҳабиб ирландни мағлубиятга учратиб камарини ҳимоя қилган.\nЭслатиб ўтамиз, Ҳабиб Нурмагомедов UFCда 29та жанг ўтказиб, барчасида ғалаба қозонган.\nTeglar:Habib Nurmagomedov, Konor MakGregor, UFC\nИталия 2028 йилги Европа чемпионати ёки 2030 йилги Жаҳон чемпионатига мезбонлик қилмоқчи\nGolden Boy-2021га номзодлар рўйхати эълон қилинди\nUFC янгиликлари: Дена Уайт Махачевни Дариушга қарши қўймоқчи. Конор янги яхтасини кўз-кўз қилди


Ўзбекистон Ташқи иқтисодий фаолият миллий банки томонидан Андижон вилоятида пресс-тур ташкил қилинди.\nТадбир давомида оммавий ахборот воситалари ходимлари Миллий банкнинг Андижон вилоят бўлимида бўлиб, муассаса фаолияти билан танишдилар.\nБанк бўлими ва филиалларида 2019 йилнинг 1 октябрь ҳолатига мижозлар сони 97411та бўлиб, шундан юридик шахслар – 21518та, жисмоний шахс сифатида банк хизматидан фойдаланаётганлар эса 75893тани ташкил этади. Йил бошига нисбатан юридик шахс мақомидаги мижозлар сони 2057тага, жисмоний шахслар 13336тага кўпайган. Айни пайтда банк 8065та ЯТТлар, 5880та хусусий корхона, 6613та деҳқон ва фермер хўжаликлари, 81та қўшма корхоналар, давлат улуши иштирок этган 224та корхона ҳамда 667та бошқа турдаги мижозларга хизмат кўрсатяпти.\n2019-2020 йилларда Андижон вилоятида тадбиркорлик субъектларининг бизнес лойиҳаларини молиялаштириш мақсадида барча йўналишлар бўйича умумий қиймати 755,3 млрд. сўмлик 41та лойиҳаларга 533,0 млрд. сўм миқдорида кредит ажратилиши, натижада 1286та янги иш ўринларини яратилиши режалаштирилган.\nҲозирги кунда ушбу лойиҳалардан 35 тасига 121,6 млрд. сўм ва 40350,0 минг АҚШ доллари миқдорида маблағ ажратилди.\nПресс-тур доирасида матбуот вакиллари Хўжаобод туманидаги «Nil Granit» МЧЖда бўлишди. «Samo» бренди остида маҳсулот ишлаб чиқарувчи «Nil Granit» МЧЖда икки мингдан зиёд одам ишлайди. Корхона маҳсулотларининг экспорт географияси алоҳида мавзу. «Samo»нинг сифатли кийим-кечаклари МДҲ ва Европа давлатларига етиб борган. Миллий банк «Nil Granit» МЧЖнинг ишончли ҳамкорларидан саналади.\nКейинги манзил, кластер лойиҳаси бўйича иш олиб бораётган Андижон вилояти, Қўрғонтепа туманидаги «Khantex Group» МЧЖ бўлди. Кластер замонавий ва илғор механизация услубида пахта етиштириб, ундан тайёр материал ишлаб чиқариш тизимини йўлга қўйган. «Khantex Group»да 10,4 минг тонна пахта қайта ишланиб, 9,4 минг тонна ип-калава, 2,1 минг тонна трикотаж мато ишлаб чиқарилмоқда.\n«Ўзмиллийбанк» Япониянинг «Sumitomo Mitsui» молиявий гуруҳи билан 200 миллион АҚШ доллари миқдорида келишув имзолади


КЎМИЛГАН ТОКЗОРНИ ҚАБРИСТОН ДЕБ ЎЙЛАЙДИГАН МАСЪУЛЛАР\nЖамият 23.04.2019 242\nасъасаю дабдаба билан келиб, нимани қойил қилаяпти?\nБу воқеа Китоб-Шаҳрисабз йўлида бўлган. Пойтахтдан келган нуфузли идора етакчиси йўл бўйи ҳадеб юзига фотиҳа тортаверган. Бошда "дуо қилаётгандир" деган ўйда бепарво қараган маҳаллий масъулларнинг бориб-бориб ҳайронлиги ортган. Охири юрак ютиб, бирови бунинг сабабини сўрашга жазм этган. "Э, бу ерда қабристонлар кўп экан, шунга фотиҳа қилаяпман", жавоб берган у. Масъуллар эса гап нимадалигини тушуниб, кулгидан ўзларини зўрға тийиб туришган (ва кейин воқеани латифага айлантириб юборишган).\nАён бўлишича, амалдор айтаётган "қабристон" қишда кўмилган токлар экан...\nЯқинда ҳудудларда томорқалардан фойдаланиш аҳволини ўргангани келган яна биттаси мутлақо кутилмаган таклифни илгари сурибди.\n- Ҳаммасини қўйинглар, - дебди у. - Энг аввал маҳалла раисиникига борайлик-чи, унинг ўзи томорқадан қандай фойдаланар экан?\nКутилмаган бу таклифдан бошқалар довдираб қолгандир эҳтимол, ҳарнечук раис ўзини ҳурмат қиладиганлардан экан, катталар олдида уялиб қолмабди. Ҳовли тўлдириб экилган исмалоқ бу йилги ёғин-сочиндан роса бўй чўзиб, тизза баравар бўлиб кетибди. Юқоридан келган масъулнинг эса негадир ҳеч қовоғи очилмасмиш. "Нима учун ҳовлини ўт босиб ётибди, шуми томорқадан унумли фойдаланиш?" дебди у норози оҳангда. "Қанақа ўт, исмалоқ-ку бу..." тушунтиришибди унга. "Исмалоқ? Нима у?.." дермиш томорқа бўйича масъул...\nХуллас, ана шундай гаплар. Ҳар гапларки, бир қарашда тўқимадай кўринади, афсуски, айни ҳақиқат бу. Аслида ҳудуд ҳақида айтарли билим ва тасаввурга эга бўлмаганларнинг ақл ўргатишларига ўрганиб ҳам кетганмиз. Айниқса, томорқа масаласида.\nДарҳақиқат, кейинги йилларда аҳолининг томорқадан унумли фойдаланишига қаратилган тарғиботлар авж олди. Қаерга нима экиш керак, нима экса, даромад мўл бўлиши хусусида, кўчага чиқмай ҳовлининг ўзидан миллионлаб даромад қилаётганлар ҳақида лавҳалар тайёрланиб, зарур тавсиялар берила бошланди. Тўғри-да, томорқадан мўмай даромадли бўлиш имкони бўлсаю, нега ундан фойдаланмаслик керак?!\nЧамаси кимдир бу тавсияларга азбаройи берилиб кетган чоғи, кейинги тавсиялар "хурмача"дан сал ортиб кетаяпти.\nКўраяпмиз, эшитаяпмиз жойларда беда, макка экилган майдонларни ағдартириб, картошка-пиёз, помидор эктираётганларни. Шундай қилинса, томорқадан унумли фойдаланилаётган бўларкан.\nХўш, киши фалон минг сўмга уруғ олиб нега томорқасига беда экади? Меҳнати кам, дебми? Ё қишин-ёзин яшнаб тургани учунми? Унисиям, бунисиям бўлиши мумкин, бироқ одатда кўпчилик чорвага озуқа бўлсин, деган умидда топган ерига уруғ сочади. Бунинг қадри айниқса ўтган йили бир қучоқ сомоннинг (!) нархи осмонга сапчиб кетганида билинди.\nЭнди бир ўйлаб кўрайлик. Бир одам 5-6 бош чорва парваришлаб, шунга кетадиган ем-хашакни томорқасига экилган макка-беданинг ҳисобидан қоплади. Ҳар чорваси 5 миллиондан сотилса, 30 миллион сўм нақд дегани. Шундай экан, бу одамни томорқадан унумли фойдаланмаяпти, деб бўладими? Деса бўларкан. Масъуллар назарида бундай одам томорқани ўз ҳолига ташлаб қўйган саналаркан.\nШу жойда хонаки ҳисоб-китоб қилиб кўрсак. Мисол учун, 4-5 сотих келадиган ҳовлини тўлдириб, картошка экдик. Оз эмас, кўп эмас, 1 тонна ҳосил олдик, шу кеча-кундузда бу 2 миллион сўмга тенг бўлади. Борингки, ана 5 тонна картошка бўлса ҳам унинг пули 10 миллион сўмга етади. Ёки помидор. Мавсумда минг сўмдан 5 тонна сотганимизда ҳам 5 миллион сўм фойда оламиз.\nТўғри, деҳқончиликнинг устаси бўлган томорқачилар ердан бир йилда бир неча марта ҳосил кўтариб, даромад чўғини ошираётганлари бор гап. Бироқ беш қўл баравар бўлмаганидек, ҳаммаям уста томорқачи эмас. Кимнингдир қўли чорвага келишади, кимдир парранданинг бутун сир-асрорини эгаллаган, яна биров иссиқхонанинг уддасидан чиқади.\nШундай экан, ҳаммага бир хил талаб қўймай, имконияти ва хоҳишига кўра томорқадан фойдаланиш тавсия этилгани тўғри эмасми?\nБиз-чи? Йиллар давомида қўй-ҳўкиз боқиб, рўзғор тебратгани учун томорқасига беда, макка эккан кишининг яшнаб турган ерини мажбуран ағдартириб, унга пиёз, помидор экиши шартлигини айтамиз. Қани бу ерда мантиқ? Умрида деҳқончилик билан астойдил шуғулланмаган одам сабзавот экиб, бойиб кетиши мумкинми?\nЁки ҳовлида 10 туп ёнғоқ экишни олайлик. Ҳар бир ёнғоқ 10 метр радиусда жой олса, бунча дарахтга 100 квадрат метр ер керак бўлади. Шунча жойга ёнғоқ экилса, қаерда деҳқончилик қилиш мумкин? Ёнғоқ ўстирмаслик керак, деган фикрдан йироқмиз, бироқ буни ҳаммага шарт қилиб қўймаган маъқул. Кимдир ёнғоқ экишнинг ҳадисини олганми, майли, экаверсин. Фойдасини кўрсин. Ва унга сабзавот экиш талабини қўймайлик.\nЯна бир жиҳати, ҳозир бир кило гўшт 40 минг сўмнинг нари-берисида бўлса, бир кило сабзавот ўртача 3-4 минг сўм. Сабзавотдан олинадиган 100-200 кило ҳосил пулини чорва учун озуқага сарфласак қанча хашак беради? Чорвадор оилага рўзғор учун сабзавот сотиб олиш арзонга тушадими ёки молига хашак сотиш олиш? Ваҳоланки, истеъмол учун гўшт ҳам керак, сабзавот ҳам.\nТелевизорда эса томорқадан фойдаланмаётган "танбал" томорқачилар ҳақида кўрсатувларни кўрамиз, энг қизиғи, уларнинг ҳовлида дуруст экин-тикин қилмагани танқид қилинадию, сал нарида кўриниб турган 3-4 бош қорамол ҳақида лом-мим дейилмайди.\nБу ерда масаланинг қонуний томони ҳам борки, унга ҳам аниқлик киритилиши керак. Яъни Ўзбекистон Республикаси Президентининг 2017 йил 9 октябрдаги фармони ҳамда ўша йил 10 октябрдаги қарорида томорқадан унумли фойдаланилмаганда жарима қўлланиши кўрсатиб ўтилган. Қуйида кўраётганингиз - тегишли ишчи гуруҳ томонидан томорқада етиштирилиши таклиф қилинган экинлар ҳақидаги маълумотнома. Унга кўра, ҳар бир томорқада эртачи экинлар - пиёз, картошка, сабзи, помидор, кўкат, бодринг, редиска, қулупнай, ўртапишар - булғор қалампири, яна сабзи, помидор, бодринг, бақлажон, булғор қалампири, тўқсонбости - пиёз, саримсоқ, исмалоқ, кўкат экилиши, шу билан бир қаторда, мевали дарахтлар - гилос, олма, нок, шафтоли, хурма, ўрик, анжир, беҳию ҳоказолар бўлиши, сигир-бузоғу, эчки-қўй, товуқ, қуён ва улар учун озуқа экинлари экилиши зарур экан. Ана шулар таъминланмаса, томорқа эгаси жаримага тортиларкан...\nШу ўринда бир савол туғилади: томорқа эгаси шу экинларни экмагану, қўлидан келадиган ишга қўл уриб қўйган: чорва боқиб, 20-25 миллион сўм даромад қилган. Хўш, уни ҳам жаримага тортамизми? Ахир у "ўзбошимчалик" қилган, томорқани "ўз ҳолига" ташлаб қўйган-ку... Солиққа тортадиганлар ҳовлига хўжакўрсинга ё жарима тўлашдан қўрқиб номига экилган помидор-бодрингга қарайдими ёки олинадиган фойдага?! Томорқасида на чорва, на экин-тикин қилмаганларнинг эса ёнини олмоқчи эмасман.\nАлбатта, ҳаммаям ҳовлисида шунча нарса бўлишини хоҳлайди. Буларнинг барини уддалаган одам эса камида миллиардер бўлиб кетади. Бироқ 5-10 сотихли томорқа ортидан миллиардерга айланган одамни ҳали кўрганимиз йўғу аравасини тортиб юрганлар бор.\nШундай экан, "юқори"дан келаётган тавсияларда талаб тўғри қўйилиши, деҳқон чорва боқишга, чорвадор сабзавот экишга ундалмаслиги даркор. Томорқадан фойдаланиш маданиятига шу тариқа ёндашсак, ҳаммаси жойига тушиб кетади. Мана кўрасиз...


O'zLiDeP депутати қаршилик Зоҳида Маматовага тадбиркор бўлишга кўмаклашди. 3 нафар тенгдоши ишли бўлди | O'zLiDeP\nБугунги кунда мамлакатимизда ёшларни тадбиркорлик фаолиятига жалб қилиш, уларнинг истиқболли ғоялари ва лойиҳаларини рўёбга чиқариш ҳамда имтиёзли кредитлар ажратган ҳолда бандлигини таъминлаш борасида кенг кўламли ишлар амалга оширилмоқда.\nЁш тадбиркор Зоҳида Маматова ҳам "Yoshlar-kelajagimiz" жамғармасидан 40 миллион сўм имтиёзли кредит олиб, Қарши шаҳрида қандолат маҳсулотлари ишлаб чиқаришни йўлга қўйди.\n- Кредитни расмийлаштиришда ва қандолатчилик цехини очишда менга O'zLiDeP Қарши шаҳар кенгаши депутати Жамшид Раҳмонқулов катта кўмак берди, - дейди Зоҳида Маматова. – Энг қувонарлиси эса 3 нафар Қарши шаҳрида яшовчи хотин-қизни иш билан таъминладим. Келажакда фаолият туримни янада кенгайтириб, тадбиркорликни бошқа турлари билан ҳам шуғулланишни мақсад қилганман.\nАйни пайтда цехда тайёрланаётган ширинликлар пешма-пеш савдо дўконларига етказиб берилмоқда.\nO‘zLiDeP депутати 20 йиллик муаммони ҳал қилди\nO`zLiDeP депутати кўмагида сайхунободлик 15 нафар ёш ишли бўлди\n“Насаф” маҳалласи аҳолисига ичимлик сувини сотиб олиш қимматга тушмоқда


Ҳазрат Абу Бакр Саъд\nБухоро шаҳридан 6 километр ғарбда Чор Бакр зиёратгоҳи жойлашган. Бу ердаги қишлоқнинг қадимий номи Сумитондир. Тўртта буюк авлиё Абу Бакр Саъд (ваф. 970), Абу Бакр Ҳомид (ваф. 937), Абу Бакр Муҳаммад ибн Фазл (ваф.991), Абу Бакр Тархон (ваф.945) шарофатидан бу мавзе Чор Бакр, яъни тўртта Бакр исмли зот номи билан атала бошлаган.\nҲазрат Абу Бакр Саъд – улуғ шайх, олим, обид эдилар. Бу зоти шариф сомонийлар ҳукмронлигида яшаб, Бухоронинг шайхул исломи бўлганлар. Абу Бакр Саъд Пайғамбаримиз Муҳаммад соллаллоҳу алайҳи васалламнинг авлодларидир.\nНақл қилинишича, Абу Бакр Саъд мадрасада ўқиб юрганларида оталари доимо уйдан у зотга озиқ-овқат, нон келтириб берар ва шубҳали нарсани тановул қилма, деб тайинлардилар. Бир кун келиб кўрсалар дастурхонда бозори нон турибди. Ҳазрат: “Бу нонни нега дастурхонингизга қўйдингиз?”- деганларида, ҳазрат Абу Бакр Саъд: “Отажон, бу нон сабоқдош дўстимникидир!” – дейдилар. оталари: “Сен шубҳали нарса тановул қиладиганлар билан дўст бўлибсан!”- деб, у кишини мадрасадан олиб, туябоқарликка қўядилар. Ҳазрат саҳрода илмдан бенасиб қолдим, деб ғам чекканларини кўриб, Хизр алайҳиссалом у кишига қирқ йил саҳрода сабоқ берадилар. Ҳалол луқма, бетамаъ хизмат, тақво, ота-онанинг дуоси туфайли Абу Бакр Саъд валиюллоҳ бўладилар.\nҲазрат Абу Бакр Саъд 970 йил вафот қиладилар. Қабрлари Чор Бакрдадир. Абу Бакр Саъднинг шажаралари “Абдулланома”да берилган: 1. Имом Ҳусайн розияллоҳу анҳу (625-681) 2. Имом Зайнулобидин (ваф.713) 3. Имом Муҳаммад Боқир (ваф. 732) 4. Имом Жаъфари Содиқ (700-765) 5/ хожа Заҳириддин. 6. Имом Абу Бакр Саъд (Ҳофиз Таниш ал Бухорий, “Абдулланома”, Т., шарқ – 1999 йил, 76-бет).\nҲазрат Абу Бакр Саъднинг авлодлари Хожа Ислом Жўйборий бўлиб, бу зоти шариф ХVI асрнинг пири муршиди, қутби замон, нақшбандия тариқати шайхи эдилар.


«Ювентус» Погбани «МЮ»га сотишга рози бўлмади\n10:53 / 25.07.2016\n«Манчестер Юнайтед» «Ювентус» билан франциялик ярим ҳимоячи Поль Погбанинг трансфери борасидаги музокараларни давом эттирмоқда.\nGianlucadimarzio.com маълумотига кўра, англияликлар клуби футболчи учун 110 миллион евро ва бонуслар кўринишида 10 миллион евро тўлашни назарда тутувчи шартнома таклиф этган. Аммо туринликлар бу таклифга рози бўлмаган.\nБундан ташқари, «Ювентус»нинг «Наполи»дан Гонсало Ҳигуаинни олиши Погбанинг сотилиши эвазига рўй бермаётгани келтирилган. Туринликлар Ҳигуаиннинг трансфери учун Марио Лемина, Симоне Дзадза ва Роберто Перейранинг сотувидан тушган маблағни ажратишни мўлжаллаган.


Пике каталонияликларни референдумга чорлади, Рамос уни эҳтиёткорликка чақирди\n10:38 / 29.09.2017\nКаталония Испаниядан ажралиб чиқиши ғоясининг энг машҳур тарафдорларидан бири, «Барселона» футболчиси Херард Пике ижтимоий тармоқда яна бир бор ўз позициясини аён этди. У твиттердаги саҳифасида каталонияликларни 1 октябрь куни ўтказиладиган референдумда қатнашишга чақирган.\n«Якшанба куни биз тинч сайловга борамиз. Келинглар мақсадимизга эришишимиз учун тўсиқ бўлишга ҳеч кимга имкон қолдирмайлик. Улар шуни исташади. Баландроқ овозда қўшиқ куйланг. Биз овоз беришга борамиз», — деган Пике.\nЎз навбатида «Реал» футболчиси Серхио Рамос Пикенинг бу чиқишига муносабат билдирди.\n«Пикенинг сўзлари – ҳуштакбозликка учрашни истамайдиган одам учун яхши сўзлар эмас. Бу сўзлар Испания терма жамоаси футболчиси учун муносиб сўзлар эмас. Аммо ҳар ким ўз позициясини билдиришга ҳақли», — дея Рамоснинг сўзларини келтирган Marca.\nКейинги йилларда Пике ижтимоий тармоқларда баҳсли фикрлар ёзади. У кўпинча ўзининг аччиқ кинояларини «Реал» манзили томон йўллайди. Шу туфайли Испания терма жамоаси машғулотларида қатнашаётган вақтида Пике тез-тез ҳуштакбозликка йўлиқади.\nКаталония Херард Пике Серхио Рамос


Бахтсизликка исёнми бу? “Сен она эмассан жаллодсан дунё...” - Hudud24.uz\nЯнгиликларМаҳаллийБахтсизликка исёнми бу? “Сен она эмассан жаллодсан дунё...”\nБахтсизликка исёнми бу? “Сен она эмассан жаллодсан дунё…”\n11:01 / 20-06-2022\nОналар бахтиқароликка исён сифатида ўз дилбандига озор бериш билан ечим топаман, деб ўйласа катта хато қилади. Бу билан амалдорларнинг бир тола сочи ҳам тўкилмайди, жамиятнинг бир туки ҳам ўзгармайди… Минг афсуски, бу исботлашни талаб қилмайдиган аксиома.\nНорасида бола бечоранинг жони ҳали ҳам қаттиқ экан. Бу дўппослаш, бу силташларда қўл оёғи синмаганига шукур. Бу қилмиши учун онани ёқлашга мингта сабаб, мингта баҳона бўлса ҳам уни ёқлай олмайман. У ҳар қандай жазога лойиқ. Онани боласига бу қадар шафқатсизлигини кечириб бўлмайди. Бошига қилич келганда ҳам болам, дейдиган оналарнинг авлодидан эмасмидик? Урушнинг оғир йилларида, урушдан кейинги очарлик, қаҳатчилик йилларида оила бошлиғи фронтдан қайтмаган оилаларнинг аёллари суянадиган ҳеч кими қолмаган энг оғир даврларда ҳам бир этак боласини бировга муҳтож ёки хор қилмасдан вояга етказганлигини кўп ўқиганмиз, кўрганлар ҳам бор-ку.\nҲатто энг қашшоқ давлатларда ҳам оналар на эгнига, на оёғига киядиган кийими, ейишга нони ва суви йўқ, аммо боласини бағрида ардоқлаб улардан меҳрини аямасдан яшаётганлигидан хабардормиз-ку.\nҚатор-қатор рисолалар, баландпарвоз ҳисоботлар билан ном чиқаргандан кўра, Халқаро симпозиумларда аёл, оила, фарзанд ҳақида жонсиз маърузалар ўқигандан кўра, одамийликни бошқаларга ўргатгунча, ўзимизга ўргатсак бўлмайди-ми? Мен амалдор хонимлар кўпайганига норози эмасман. Аммо уларнинг аксарияти ўз вазифаси аёлнинг кўз ёшини, боланинг дардини аритишдан иборат эканлигини тушунмаганидан, иш кунини шундан бошлаб , шундан тугатишга ўрганмаганидан норозиман.\nКўпчилик ушбу фожианинг илдизини тиббиётнинг ожизлигию, тиббиёт ходимларининг нўноқлиги, барча босқичдаги амалдорларнинг коррупция ботқоғига ботиб қолганлиги билан изоҳлашди. Тўғри, бу иллатлар бир тараф, оналик деган буюк салтанат бир тараф. Оналик меҳрини буларга қурбон қилиб бўлмайди…\nАёл бахтсизман, деб боласи билан сувга сакраса, бахтиқароман деб боласи билан бирга ўзини машина остига ташласа, ўз жонига қасд қилса… Бу фожиаларни маҳалла-ю оилага, хотин-қизларга дахлдор қўмиталар, уларнинг бир қанча бошқарма-ю бўлимлари «поезд кетгандан» кейин билса… Билса-ю, барча айбни ўзидан эмас, бировдан изласа, аёлнинг ўзига ағдарса. “Ўзи ё ёмон ахлоқсиз аёл эди ёки руҳий носоғлом эди…” деб бу бахтсиз фожиага нуқта қўйса…\nАёл камбағалликка исён қилаётган бўлса, камбағалликни қандай тугатамиз, деб бош қотириш керак? Тадбирларда маърузалар биланми ёки сохта ҳисоботлар биланми!? Йўқ! Асло! Бир кунга етадиган озиқ-овқат маҳсулоти-ю, бир жуфт пайпоқ ёки битта ёғ билан камбағалликни ҳаргиз ҳам тугата олмаймиз!\nКамбағалликни тугатиш учун энг аввало очкўзликни тугатиш керак! Буни оддийгина қилиб тушунтираман: Чунки биз кийим-кечагимиз ҳаддан кўплигидан қай бирини кийишни билмай турган вақтимизда қайсидир замондошимиз йиртиқ одмигина кўйлаги билан кўчага чиқа олмай оғринаётганини ҳис этишимиз керак. Биз сочимизни янги урфда турмаклаш учун гўзаллик салонига кирганимизда, қай бир замондошимизнинг сочини эмас, ҳатто қўлини ювишга ҳам суви йўқлигини англашимиз керак.\nТўғри, жамғармалар кўўп, аммо керакли жойда, керакли одамга, керакли лаҳзаларда керакли ёрдамни бера оладиган, юзта қоғоз билан эмас, битта қадам билан ёрдам берадиган оддий жамғарма — оддий ташкилот керак. Аёлларни ҳимоя қиладиган ордер, реабилитация маркази, аёллар дафтари… Булар камлик, кучсизлик қилаяптими, демак, жамиятдаги ўпқон жуда катта. Худди даҳшатли сув тошқинини битта тош билан тўхтатиб бўлмаслигини англашимиз керак. Ҳаммамиз биргаликда шунга бош қўшайлик. Ўйлаб кўрайлик! Амалдорсиз ташкилот керак бизга! Ёрдам сўрамаса ҳам, ёрдамга муҳтожлигини биладиган, бахтсизлигини яширса ҳам унга ҳамдард кераклигини англайдиган қоғозбозликдан холи, қалбни тушунадиган ташкилот керак аёлларга! Озгина ёрдам бериб миннат қиладиган, юз марта ижтимоий тармоқлару Оммавий ахборот воситаларида “довриғини достон” қиладиган ташкилотлардан воз кечайлик! Шундагина жамиятнинг жароҳатларини даволашимиз, аёлларнинг дардига шундагина дармон бўлишимиз мумкин!\nҚўша-қўша бойликларингиздан кўнглингизни узиб, ёрдамингизга, марҳаматингизга муҳтожлар ҳақида ўйлашга вақт топинг. Мавлоно Жалолиддин Румийнинг “Қалбга киритилган энг яхши сармоя бу — марҳаматдир…” деган кўҳна бир ҳақиқатини ёдга олинг.


Ғофур Раҳимов «AIBA»га президент бўлди - Offside.uz – Offside'да бўлинг, офсайдда қолманг!\nҒофур Раҳимов «AIBA»га президент бўлди\nБугун, 27 январь куни Халқаро бокс федерацияси(«AIBA»)нинг навбатдан ташқари конгресси бўлиб ўтди. Унда ташкилий масала кўрилди. Бу ҳақда xabar.uz хабар тарқатди.\n«AIBA»нинг амалдаги президенти Франко Франчелли ўрнига ўзбекистонлик Ғофур Раҳимов муваққат президент этиб сайланди. Бунгача у вице-президент сифатида фаолият олиб бораётган эди.\n— Мени сайлагани учун барча аъзоларга миннатдорлик билдираман, — деди Ғ.Раҳимов. — Дўстим Франко, сен «AIBA»ни сақлаб қолдинг. Мен ушбу жамоада 20 йилдан ортиқ вақт вице-президент бўлиб ишлаганимдан фахрланаман.\nМаълумот учун, Ғофур Раҳимов 1951 йил 22 июль куни Тошкент шаҳрида туғилган. 2006 йилдан бери «AIBA»нинг ижрочи вице-президенти сифатида ишлаб келаётган эди.\n27/01, 18:07 0


Керак бўлса, жоним фидо...\nХасталик синови хеч кимнинг бошига тушмасин экан. Бундай пайтда дунё кўзингга қоронғу кўриниб, боши берк кўчага кириб қолгандай, ҳеч нарса нажот бўла олмайдигандай туюларкан. Лекин қийин пайтда севги-муҳаббат, меҳру оқибат ёрдамга келиши мумкин экан.\nИлк фарзанди бўй етиб, кичиклари ҳам улғайиб қолган қўшни акамизнинг бетоб бўлиб қолганини эшитиб қолдим. Буйраги панд берибди, алмаштириш керак экан. Бундай ҳолларда донор топишнинг ўзи амримаҳол. Навбат кутаётганлар қанчадан-қанча. Бироқ акамизга донор топилди. Топилганда ҳам яқинлари орасидан топилди. Ўз буйрагини беришга рози бўлган отаси эмас, онаси ҳам эмас. Балки, тўғри келмагандир, зеро, ота-она ўз фарзандига юрагини беришга ҳам тайёр бўлади.\nДонор бўлган укалари ҳам эмас, фарзандлари ҳам эмас. Ўз соғлиғига путур етишию бир буйраксиз тўлақонли ҳаёт кечиролмаслигини билсада, донорликка рози бўлган яқини – жуфти-ҳалоли, фарзандларининг онаси эди.\nБуни эшитдиму, миямни сон минг саволлар чулғаб олди. Қандай қилиб? Бегона ота-онадан туғилган, тақдир тақозоси билан шу йигитга турмушга чиққан аёл ўз жонини хавф остига қўйиб, рози бўлса. Рози бўларкан, фарзандларининг ҳолини ўйладимикин? Балки, жарроҳи яхши чиқмай, иккисига ҳам хавф туғилса, нима бўлади? Ва ниҳоят, энг кўп ўйлантирган савол, розилик бераётганда, келинойим нималарни ўйлади экан? Қалбида нималарни ҳис этди экан? Менинг ёки яқинларимнинг бошига мана шундай синовлар тушса нима қилган бўлардим?\nЖарроҳи қилинди. Ҳаммаси бинойидек ўтибди. Маҳаллада бу янгилик тез тарқалди. Ҳамма хурсанд.\nЁш келин-куёвлар бошларига шундай иш тушса, ўз буйрагини бериш-бермаслиги ҳақида бир-бирига саволлар бериб юришиби. Қўшни келин ёстиқдошининг саволига ўйланмасдан рози бўлишини айтса, умр йўлдоши ушбу саволга: «Биласану, соғлиғим унча яхшимас», деб жавоб берганидан хафа.\nКеча эса мана шу мақолани ёзишимга сабаб бўлган воқеа юз берди. Жарроҳидан кейин анча ўнгланиб қолган акамиз машинасига миниб, аллақаёққа жўнаб кетаркан, уни кузатиб қўйиш учун дарвоза ташқарисига чиққан, бели букилиб, ранги қочган келинойимизнинг юзида зоҳир бўлган табассум мени лол қолдирди. Шунча синов-қийноқлар, жарроҳию оғриқларнинг ҳеч қандай асорати йўқ эканлигини идрок этдим. Сониялар давом этган бу ҳолат ҳамма саволларимга жавоб берганди. Қўшиқларда куйланадиган севги-муҳаббат, садоқат ва бошқа ҳиссиётларнинг барча-барчаси мана шу бир лаҳзалик жилмайиш, табассум олдида ожиз эканини тушундим.\nБошимга биринчи келган ўй шу бўлди: «Мана шундай садоқат бор экан, бу дунёда қиёмат бўлмайди».\nАлишер ҒОФУРЖОН ўғли, 2017-06-15, 11:06 171


Маскерано: Пенальти тепмайман, «Барселона» учун киритилган гол ҳаётимни ўзгартирмайди » Скачать музыку бесплатно новинки музыки 2016-2017\nКомментариев: 0 Просмотров: 117 Дата: 12-03-2016, 00:27 «Барселона» жамоаси ҳимоячиси Хавьер Маскерано пенальти тепмаслиги ҳамда каталон клуби учун киритилган гол катта аҳамиятга эга эмаслиги ҳақида айтиб ўтди. Бу ҳақда «Чемпионат» хабар бермоқда. «Клубда гол урмаслик бўйича рекорд? Мен аллақачон бу борада Райцигердан ўтиб кетганман. Гол мен учун катта аҳамиятга эга эмас ва у менинг ҳаётимни ўзгартирмайди. Ҳар қандай ҳолатда ҳам пенальти тепмайман», — деди Маскерано. Аввалроқ, «Барселона» ҳимоячиси Пике жамоадоши Маскеранога пенальтини амалга оширишни таклиф қилганди, бироқ Маскерано рад жабовини берган. Шунингдек, Пике 2010 йилда «Барселона»га келганидан буён рақиблар дарвозасига бирор марта ҳам гол киритмаган Маскеранони афсона дея атаган. Эслатиб ўтамиз, олдинроқ «Барселона» мухлислари Маскерано жамоа сафида биринчи голини уришида Мессидан ёрдам сўраганди. Изоҳ: Голландиялик ҳимоячи Михаэль Райцигер 1997–2004 йиллар давомида «Барселона» клубида 254 та учрашув ўтказиб, бирор марта ҳам гол киритмаган. - деб хабар бермоқда Stadion.uz нашри.


Егор Кудряшев Қорақалпоғистон Республикаси ДХХга бошлиқ бўлди\n13 апрел 2021, Тошкент вақти: 07:34\nKar24.uz сайтининг ўз манбасига таяниб берган хабарига кўра, Егор Кудряшев 21 август куни Қорақалпоғистон Республикаси Давлат хавфсизлик хизматига бошлиқ этиб тайинланди.\nБу маълумотни Тошкентдаги бошқа оммавий ахборот нашрлари ҳам хабар қилди.\nХабарларда Егор Кудряшев 2008 йили Президент фармони билан «Дўстлик» медали билан тақдирлангани билдирилган.\nАммо Кудряшевнинг Қорақалпоғистон ДХХга раис бўлгани ҳақидаги маълумотни расмий давлат органлари, жумладан, ҳукуматнинг асосий ахборот агентлиги бўлган ЎзА ҳозирча хабар қилмади.\nДХХ офицерлари ҳақида маълумотлар очиқланмаслиги боис унинг аввалги фаолияти ҳақида тўлақонли маълумотлар берилмади.


ШАВКАТ МИРЗИЁЕВ ЕТТБ ПРЕЗИДЕНТИНИ ҚАБУЛ ҚИЛДИ - Ўзбекистон овози газетаси\nЎзбекистон Республикаси Президенти Шавкат Мирзиёев 10 июнь куни Европа тикланиш ва тараққиёт банки президенти Сума Чакрабарти бошчилигидаги делегацияни қабул қилди.\nДавлатимиз раҳбари меҳмонларни самимий қутлар экан, Ўзбекистон билан Европа тикланиш ва тараққиёт банки ўртасидаги шериклик муносабатлари изчил ривожланиб, ўзаро манфаатли ҳамкорлик жадаллашаётганини мамнуният билан қайд этди.\nОхирги икки йилда ушбу нуфузли халқаро молиявий институт раҳбари мамлакатимизга учинчи бор ташриф билан келгани ўзаро алмашинувлар фаоллашганидан далолат беради.\nЎтган йил октябрь ойида банкнинг Ўзбекистон бўйича мамлакат стратегияси қабул қилинди. ЕТТБ экспертлари кўмагида энергетика, банк ва молия соҳалари, капитал бозорини ривожлантириш ва мамлакатимизда рақобат муҳитини яхшилаш бўйича ислоҳотлар ишлаб чиқилмоқда ва амалга оширилмоқда.\nҚўшма лойиҳалар портфели кенгаймоқда. Заём келишувлари имзоланиб, қиймати жами 600 миллион доллардан зиёд кредит маблағларини жалб этган ҳолда мамлакатимиз ҳудудларида энергетик ва коммунал инфратузилмани модернизация қилиш бўйича устувор инвестиция лойиҳалари тайёрланмоқда. Хусусий сектор лойиҳаларига 100 миллион доллардан зиёд инвестиция киритилди.\nБундан ташқари, умумий қиймати 800 миллион долларга яқин бўлган ижтимоий аҳамиятга молик истиқболли дастур ва лойиҳалар ишлаб чиқилмоқда.\nЕТТБнинг Тошкент шаҳридаги ваколатхонаси фаол ишламоқда, унинг Андижон шаҳрида ва мамлакатимизнинг бошқа ҳудудларида филиалларини очиш режалаштирилган.\nУчрашувда амалий ҳамкорликни ривожлантиришнинг асосий йўналишлари, жумладан, мамлакатимизда инвестиция лойиҳаларини ва кредитларни ўзлаштиришни тезлаштириш, иқтисодий ислоҳотларни амалга оширишга, қулай ишбилармонлик ва инвестиция муҳитини шакллантиришга кўрсатилаётган кўмакни кенгайтириш масалалари батафсил кўриб чиқилди.\nЎзбекистон Республикаси Президенти ҳузурида Хорижий инвесторлар кенгашини ташкил этиш ва унинг биринчи мажлисига тайёргарлик кўриш масалаларига алоҳида эътибор қаратилди.\nЕТТБ раҳбари самимий қабул учун Президентимизга миннатдорлик билдириб, мамлакатимизда амалга оширилаётган ижтимоий-иқтисодий ислоҳотларнинг суръати, кўлами ва амалий натижаларини юксак баҳолади.\nСума Чакрабарти Европа тикланиш ва тараққиёт банки Ўзбекистон Республикаси билан кўп қиррали шерикликни ҳар томонлама қўллаб-қувватлаш ва давом эттириш борасида қатъий эканини таъкидлади.